Intsumisioa: Borrokaren aztarna bere protagonistetan - Aiaraldea - Aiaraldea.eus\nIntsumisioa: Borrokaren aztarna bere protagonistetan\nAitor Aspuru Saez 2014-05-11 00:00\nIntsumisioaren alde jende oso anitza bildu zen arren, elkarren artean errespetua egon zela azpimarratzen dute mugimenduan parte hartu zutenek. Jendearen sostengua nabarmentzen dute batzuek, “gizonezko gazteen borroka” zela besteek...\nIntsumisioaren aldeko mugimendua arrakastatsua izan zen eskualdean eta parte hartzaileek horren oinarria errepikatzen dute behin eta berriro: “errespetua”.\nTxema Urkijo garai horretan Gesto Por la Pazeko kidea zen eta lazo urdina erabiltzen zuen bileretan. Inoiz ez zuen horren inguruan inorekin eztabaidatu, nahiz eta iritzi ezberdinak izan elkartutako pertsonek. Hori dela eta, gazte batzuek -Gorka Arteagak, adibidez- beste abokatu batekin lan egitea erabaki zuten, baina errespetua ez zen galdu.\nAlicia Torrek kontzeptu bera azpimarratzen du. “Ez genituen gazteak aldatu nahi. Errespetua eta konfiantza ziren nagusi gure harremanetan”. Torre intsumisoen mobilizazioen arduradun legala zen eta goraipatzen du inoiz ez zuela arazorik izan. “Askotan poliziak probokatzen zituen baina gazteek lasaitasunez erantzuten zuten. Konfiantza emanez gero, gazteek arduraz jokatzen dute”.\nMiguel Matutek kritika moduan, aipatzen du: “gizonezko gazteen borroka zen, gehienbat, intsumisioa”, aipatu du. Hala ere, Torre feminismotik hurbildu zen intsumisiora. “Nire auzokide batek hiru alaba zituen eta ez zuen arazorik. Nik hiru seme nituen eta ez nuen nahi zerbitzu militarra egin zezatela. Nire hausnarketa izan zen kasu horretan ere emakumezkoak eta gizonezkoak berdinak izan behar zirela eta ez zutela soldaduskarik egin behar”.\nProtagonisten oroitzapenetan une gogorrak eta goxoak nahasten dira. Tininek aipatzen du asko izorratzen zutela kartzelako agintariek baina, aldi berean, Laudioko jendeak sostengu handia eman ziola: “Kartzelatik atera nintzenean zaku bat neukan eskutitzez beterik.”\nUrteekin esperientzia positibotzat jotzen dute guztiek. “Niretzat bizipen bat izan zen kartzelan egotea.” azaldu du Tininek.\nAlicia Torrek jende asko ezagutu zuela nabarmentzen du. “Estatu Espainiarreko esparruko intsumisoen gurasoen bilera egin genuen Laudion behin”, gogoratu du. Dena oso aberasgarria izan zela dio: “Donostiako intsumiso bat bisitatzen genuen kartzelan, gurasorik ez zuen eta.”\nHala ere, une lazgarriak ere bizi izan zituen: “Ertzaintzak behin baino gehiagotan jo gintuen eta beste behin Langraitzeko kartzelara joan ginenean Txomin Unzaga babesteko, Guardia Zibilak Santi Hernandori jipoia eman zion autobusetik jaitsi eta gero. Erdi hilik utzi zuten. Hori ez dut inoiz ahaztuko”. Batzuek aukera handi bat galdu dela uste dute. Txomin Unzagak hausnartu du: “borroka horretan pertsona asko elkartu ginen eta ez gara gai izan berriro batzeko helburu askatzaileak lortzeko. Bitartean zapalduak izaten jarraitzen dugu. Azken finean, Estatuak arazo bat duenean tankeak ateratzeko mehatxua erabiltzen du.”


Konpromisoa 23. Euskal euroeskualdearen lurralde-antolaketa indartu - Gobernu Programa. Legealdia: 2016 – 2020\nPirinioez Gaindiko Konferentzi Atlantikoa (CAT): Batzar Orokorra 2020. 2020-ko urtarrila\n2019-2020 Ekintza Planaren jarraipena\nEuskararen Erakunde Publiko-ko ordezkairiekin bilera\nIparraldeko Euskararen Erakunde Publikoko arduradunekin bilera egin zen, Euskal Herriko Elkargoarekin sinatutako Memorandunean aurreikusitako lankidetza garatzeko. Kultura Saila, Kanpo Harremanetarako idazkaritza nagusia eta Iparraldeko entitateko arduradunek hartu zuten parte.\nErrefuxiatuei omenaldia Belluseko abadian\nUrtarrilean, Beloceko abadia beneditarrean omenaldia egin zitzaien Gerra Zibilean bertan errefuxiatuta egon zirenei. Lehendakariak, Pirinio Atlantikoetako Kontseilu Nagusiko lehendakariak, Baionako alkateak eta Baionako prefetaordeak parte hartu zuten, baita omendutakoen senitarteko eta lagunek ere.\nMakroeskualde baten balio erantsia Atlantikorako / Arku Atlantikorako\nEusko Jaurlaritzak agindutako txosten baten emaitzak aurkeztu dira, eta gobernantza-eredu bat eta eskualde atlantikoko Macro-eskualde atlantikoaren balio erantsia aurkeztu dira otsailaren 26an, Estatu Atlantikoko, Atlantikoko eskualdeko eta Europako Batasunarekiko ordezkaritza iraunkorren aurrean.\nEuropako Gaietarako zuzendariaren hitzaldia RTA, Rennes (Frantzia) eta Atlantikoko Macro-eskualdearen proposamenaren sustapena.\nEuskadi eta Iparralderen arteko Memoradumaren sinadura\n2019ko urriaren 7an Iñigo Urkullu lehendakariak eta l'Agglo Pays Basqueko presidentea den Jean-René Etchegaray elkar ulertzeko memoranduma sinatu zuten, bi lurraldeen arteko lankidetza aurreikusten duena.\n2019/10/21 Europako Gaietarako zuzendaria\nBilerak Madrilen, Europako enbaxadekin, Atlantikoko Eskualdean\nPirinioetako Lan Elkartearen Batzorde Betearazlea (Ainsan, ekainaren 12 eta 13an)\nPirinioez Gaindiko Konferentzi Atlantikoa: Batzar Orokorra\nHitzarmen berriaren eta Elkartearen Estatutu berrien sinadura. 2019-2020 Ekintza Planaren aurkezpena eta onarpena.\nJean-René Etchegaray Iparraldeko Mankomunitateko presidentearen eta Lehendakariaren arteko bilera\nLoturak estutzeko eta etorkizunean lankidetza ezartzeko topaketa. Lankidetza indartua garatzeko interesa dagoela egiaztatzen da eta, helburu horrekin, Entendiaren Akordioa edo Akordioa egiteko lan egingo da. Lankidetza helburu zehatzetan oinarritzen da. Ildo horretan, hiru proiektu nabarmentzen dira migrazio, garraio eta lurralde politikako arloetan. Era berean, euskara, kultura, turismoa eta nekazaritza sustatzeko esparru berrietarako bidea ireki da.\n2018. urtean zehar Iparraldeko Hirigune Elkarguneko ordezkariekin birritan bildu dira Eusko Jaurlaritzako ordezkariak egiteke dagoen lankidetzarako hitzarmen-markoaren oinarriak ezartzeko.\nLLET Akitania-Euskadi-Nafarroa lankidetzari dagokionez, 2018ko urrian euskal-txerriarekin erlazionatutako lankidetza estrategikoa onartu zen. Horrek Iparralde-Nafarroa eta Euskadiren lurraldeko esparruko elkarlan zehatza suposatzen du.\n2018ko maiatzaren 22an, Akitania Berriko, Euskadiko eta Nafarroako lau campusek Eskola Futura (Irakaslegaiak AEN) proiektuaren esparruan lankidetza‑hitzarmena sinatu dute. Proiektu hau Akitania-Berria eta Euskadi Euroeskualdeak martxan jarri zuen mugaren bi aldeko irakaskuntza ikasleak elebidunak izan nahi badute aukera izan dezaten.


«Hauteskunde iruzurra» egin nahi dutela ohartarazi du Ortuzarrek | Politika | Berria\n«Hauteskunde iruzurra» egin nahi dutela ohartarazi du Ortuzarrek\nSalatu duenez, PPk eta Ciudadanosek «Espainiako Kongresurik bota» nahi dute EAJ, legea aldatuz. Estatus berriaz esan du ez diotela inori «aterik» itxi nahi, baina «borondatea eta adorea» eskatu ditu\nIñigo Urkullu eta Andoni Ortuzar, EAJren beste hainbat burukide eta hautetsirekin, Sabin Aranaren irudiaren aurrean lore eskaintza egiten, atzo, Bilbon. BERRIA\nAzken asteetan, Ciudadanos alderdiko presidente Albert Riverak eta Pablo Casado PPkoak hauteskunde legea aldatzea proposatu dute, Euskal Herriko eta Kataluniako alderdi abertzaleen ordezkaritza murrizteko xedez. EAJri ez zaio proposamena batere gustatu, eta EAJren EBBko presidente Andoni Ortuzarrek alderdiaren urteurren ekitaldia baliatu du Ciudadanosek eta PPk egin nahi duten «hauteskunde iruzurraz» ohartarazteko.\n«Kontuz ibiltzeko» eta «gauza horiekin ez jolasteko» aholkatu die Ortuzarrek bi alderdiei. «Legea horren modu bihurrian aldatzen badute, Euskadin hainbat egongo dira pentsatuko dutenak Kongresuan ez gaituztela nahi eta ea zer egiten dugun estatu honetan», esan du.\nOrtuzarren arabera, «zazpiak bat» da EAJren «esparru naturala», baina «euskal herritarren arazoak jorratuko diren leku guztietan» egon nahi dute, «akordioetara iristeko borondatearekin, arazoak konpontzeko eta ez gehiago izorratzeko».\nBaina, azken hilabeteetan, abagune politikoak gaitasuna eman dio EAJri Espainiako agenda politikoaren hainbat gai garrantzitsutan balantza alde batera edo bestera makurrarazteko, eta zenbait hedabidek adierazi dute «Espainia EAJren eskuetan» dagoela. Ortuzarren ustez, hori da Ciudadanosek eta PPk jasan ezin dezaketena: «Ez da hori gure nahia», esan du, «Euskadi delako gure aberria. Baina Espainia ustez EAJren eskuetan egon bada, hori izan da Espainiako alderdiak ez direlako gauza izan haien aberriaren interesak interes partidisten aurretik jartzeko».\nOrtuzarrek salatu du alderdi espainiarrei «deseroso» egiten zaien egoera horren aurrean «joko arauak aldatzea» eta alderdi abertzaleak «ezabatzea» dela erantzun bakarra. Hala ere, Ortuzarren esanetan, EAJk jarraitu egingo du Espainiako erakundeetara joaten «euskal herritarrek hara bidaltzen bagaituzte».\nSabin Aranak EAJ sortu zuenetik 123 urte bete direnean egin ditu Ortuzarrek adierazpen horiek, urteurrena dela-eta jeltzaleek antolatu ohi duten ekitaldian. Ortuzarrek uste du EAJ «ondo» iritsi dela urteurrenera: azken hilabeteetan «tentsio goreneko aktibitate politikoa» egon da, eta, horren ondorioz, egoera «konplexuak» kudeatu eta erabaki «delikatu eta garrantzitsuak» hartu behar izan dituzte, baina, Ortuzarren ustez, jeltzaleak «onik» atera dira ataka horretatik.\nArabako, Bizkaiko eta Gipuzkoako estatus berriari buruzko eztabaida ere hizpide izan du Ortuzarrek. Esan duenez, «mendira jo izana», EH Bildu «bidelagun bakartzat» hartzea eta «abertzaleentzat baino ez den bidea» aukeratu izana leporatu diete, baina hori, EBBren presidentearen hitzetan, «gezurra» da.\nOrtuzarren iritziz, PSE-EEk eta Ahal Dugu-k ez dute «eztabaidan sartu» nahi izan, «Madrilgo beren alderdi nagusien zordun direlako, eta beldur direlako belarrietatik tira egingo ote dieten», esan duenez.\nGauzak horrela zeudela ikusita, EAJk «hasierako jarrerei» eutsi die, eta EH Bildu «batu» egin zaie, Ortuzarren hitzetan. Baina, hala ere, uste du oraindik badagoela «eztabaidatzeko eta adosteko denbora».\n«Guk ez diogu inori atea itxiko», esan du. «PSE-EEk eta Ahal Dugu-k malda errazagoa behar badute, esan dezatela zein bide nahiago duten. Eta Bildurekin batera saiatuko ginateke bide berri hori urratzen».\nHorretarako, baina, «borondatea eta adorea» behar direla erantsi du Ortuzarrek, eta horixe eskatu die PSE-EEri eta Ahal Dugu-ri: borondate politikoa eta adorea «mahai baten inguruan esertzeko betorik eta apriorismorik gabe». Esan duenez, «estatus berriak Gernikako estatutuak baino babes handiagoa lortzea» da jeltzaleen helburua, eta, horretarako, PSE-EEk eta Ahal Dugu-k «akordioetara iristeko prest» topatuko dute EAJ.\nPSE-EEk eta Ahal Dugu-k azkar asko erantzun diote Ortuzarri. PSE-EEko idazkari nagusi Idoia Mendiak esan du EAJk badakiela zeintzuk diren sozialisten proposamenak. «Arazoa da ez dituztela aintzat hartu nahi izan», erantsi du.\nMendiaren ustez, bi dira jeltzaleek har ditzaketen bideak: azken 40 urteetako «itun historikoa» desegingo ez duen erreforma egitea edo, aitzitik, EH Bildurekin batera aurrera egitea, «Katalunian bezala amaitzeko arriskuarekin».\nAhal Dugu-ko Andeka Larreak, berriz, galdetu dio Ortuzarri ea elkarrizketarako gonbidapena «benetakoa» den. «Ez dugu onartuko legedia gainditzen duen erreformarik», esan du.


Arrate Illaro: «Euskararen erabilerak ariketa honen bultzada behar zuen» | El Diario Vasco\nSociedadArrate Illaro: «Euskararen erabilerak ariketa honen bultzada behar zuen»\nArrate Illaro. / LOBO ALTUNA\nPozik azaltzen dira Euskaraldiaren antolatzaileak lortutako oihartzunarekin: «Ekimen honek eragina izan du gizartean»\nI. M.SAN SEBASTIÁN. Martes, 4 diciembre 2018, 07:49\nArgi dauka Arrate Illarok, Euskaraldiaren lehen balorazioa «oso positiboa da». Hala ere, datorren udarara arte itxaron beharko dugu ariketa honek gizartean izan duen eragina jakiteko.\n- 'Euskaraldia, 11 egun euskaraz' ariketa soziala bukatu egin da. Zein da egiten duzuen lehen balorazioa?\n- Oso gustura gaude eman duenarekin. Esan dezakegu lortu dugula gizartean euskarari buruzko gogoeta bat bultzatea. Jendeak bere hizkuntza ohiturei buruzko hausnarketa egin du, hori kalean ikusi dugu, eta inertzia batzuk astintzen hasteko beste pauso batzuk emango direla uste dugu Euskaraldiari esker. Datorren hilabeteetan egin behar dugun ikerketak esango digu zer nolako eragina izan duen ekimenak, udaran ezagutuko ditugu emaitzak. Baina uste dugu Euskaraldiak balio izan duela barruak astintzeko.\n- Uste zenuten baino jende gehiagok parte hartu al du?\n- Esango nuke uste baino harrera hobeagoa eduki duela ekimenak, bai. Ez genuen espero proiektua hasi zenean 220.000 herritarrek parte hartuko zutenik. Aitortu beharra dut ez genuela espero Euskal Herria osoan proiektua egiteko ahalmena edukiko genuela, 405 udalerritan ariketa egitea. Harrera onaren lehen txinparta hori izan zen. Eta horren ondorioa izan da pasa dena, ez bakarrik hainbeste herritarrek izena ematea, baizik eta ariketa egitea egin den bezala. Oso ondo baloratzen dugu. Jakinda ere egun hauetan egindako ariketa ez dela bakarrik iritsi 220.000 herritar horiengana, praktikan Ahobizi eta Belarriprest guztiek bere inguruko jende guztiarekin egin dute euskaraz eta beraz, hedapena askoz zabalagoa izan da.\n- Beraz, inertziak astindu dituzue.\n- Ahobizi eta Belarriprest bezala jokatu dugunean gogoeta egin dugu gure ohiturei buruz. Konturatu gara ditugun jokabide batzuetaz eta saiatu gara horiek eremu batzuetan aldatzen. Aldaketa hori egitera joan garenean, gure inguruko hiztunekin egin dugu ariketa hori. Beraz, gainontzeko kideengan, Ahobizi eta Belarriprest izan edo ez, ekimen honek eragina izan du. Ikerketak esango digu zenbateraino eragin duen, baina iruditzen zaigu baietz, eragina hor dagoela. Handiagoa edo txikiagoa den datorren hilabeetan jakingo dugu. Baina lehen balorazioa oso ona da.\n«Uste genuena baino harrera hobeagoa eduki du Euskaraldiak gizartean 11 egunetan»\n- Bizigarri bat behar zuen euskarak?\n- Egia da erabilera datuek esaten digutela azken urteetan garapenik ez dela egon, edo garapena oso txikia izan dela. Euskarak horrelako bultzada bat behar zuen. Beste zerbait egiteko beharra genuen. Euskaraldiak izan duen harrera ona horren senaile da, bagenuen beste zerbait egiteko beharra. Egin den herrietan ilusio bat sortu da eta bai, behar dugu beste zerbait, ez dakit euskarak berak baina bai erabilerak.\n- Egingo duzuen ikerketaz askotan ari zara. Zertan datza?\n- Euskaraldiak zer nolako eragina izan duen jakiteko ari gara lanean eta horretarako ikerketa egin behar dugu. Udan jakingo ditugu emaitzak. Euskaraldian izena eman zuten herritarrei galdetegia bidali genien ekimena hasi aurretik eta beraien hizkuntza ohiturak jakin nahi genituen, zituztenak izena emateko momentuan. Orain, ekimena bukatu eta gero, lehenengo galdetegia bete zuten horiei bigarren galdetegia bidaliko diegu, ez parte hartzaile guztiei, lehenengoa bete zutenei soilik. Eta hor ikusiko dugu orain bere hizkuntza ohiturak zeintzuk diren, Euskaraldia bukatu ondoren. Eta hiru hilabete barru, azken galdeteka egingo da, beste biak erantzun dituzten artean. Ikusi nahi dugu hizkuntza ohiturak nolakoak ziren hiru fase horietan: izena emateko garaian, azaroan eta martxoan. Hor ikusiko dugu zer nolako eragina eduki duen ariketa honek. Gaur uste duguna da eragina eduki duela. Badakigu Euskaraldiak sortu dituela aldaketa batzuk eta jakin behar dugu zenbaterainokoak izan diren\n- Euskaraldia amaituta iritsi da guztion ahotan egon den 12. eguna. Gaurtik aurrera zer?\n- Beti esan dugu 11 egun hauek izan direla gaurtik aurrera ere hizkuntza ohiturak aldatzen jarraitu ahal izateko tresna batzuk jasotzeko aukera. Ahalduntzen ariketa bat egiteko, gogoeta probokatzeko eta inertzia horiek astintzeko lehenengo pasuak hasi ditugu. 11 egun hauetan egin duguna da abiatzea, gaurtik aurrera ariketa honek praktika gehiago beharko du, argi eta garbi.\nLa guerra echa de casa al niño afgano famoso por su camiseta de Messi Euskaltzaindia pide mayor implicación del Estado con la pluralidad lingüística


Ziklo honen amaiera\n2010eko urtarrila lehenengo; 2011ko otsaila ondoren. Facebook kontua eta bloga. Orainera heltzeko gakoak. Seigarren urteurrenean, baina, amaiera emango diot. Bete behar zuten hutsunea bete dute. Medio, hedabide, komunikabide gehiago daude egun sekzio honetan espezializaturik.\nGuztia eman dudan sentsazioa daukat, beti ere hobeto egin nezakeelaren pentsamenduarekin. Askok parte hartu duzue bide honetan —irakurleak barne-, zuzenki zein zeharka, eta eskertzekoa da. Benetan.\nIaz blogaren diseinu berriarekin etorri ginen baina ez da nahikoa izan iluntasunez ikusten nuen bidea argitzeko. Ez pentsa erabakia egun batetik bestera hartutakoa denik. Egoera aztertu, une ederrak bergogoratu eta hunkimenaren uholdeak harrapatu nau behin baino gehiagotan.\nBaten lana baloratzen dela sentitzea baino ezer hoberik ez dago, eta sentsazio hori desagertu egin da. Horregatik, hain zuzen, amaitu da. Realari esker ikasi dut ikasi dudan gehiengoa —edo guztia. Hainbat jokalari eta entrenatzaile pasatu dira taldetik eta oraindik gogoratzen dut ikusten hasi nintzeneko hamaikakoa. Hainbat neurketa ikusi ditut eta horietatik askok nire memorian txertaturik darraite.\nHasiera batean gertuagotik bizi izan zuten blogaren kontua, orduan apenas hitz egiten baitzen beraietaz. Gaur egun, Reala berak, klub morduan, emakumezkoen taldearen informazio serio eta gaurkotua eskaintzera heldu da. Blog, sare sozial zein hedabideetan ere lan ona aurkitu daiteke. Zorionez.\nZikloak amaitu egiten dira eta nirea bukatu da. Gertutik jarraituko dut taldearen gaurkotasuna, realzale modura eta emakumezkoen futbolaren zale bezala. Futfem.com bezalako proiektu serioetan esku bat botatzen ere saiatuko naiz.\n«Realak fitxatu ditu kanpoko jokalariak baina ez du burua galdu»\nZazpi denboraldi daramatza (aurtengoarekin) Xabier Ilarretak Realean. Guztiak bigarren entrenatzaile gisa eta azken denboraldietan delegatzaile ardurak tartekatu ditu.\nArgazkia: @LaluRAlbarran - @FutFem\nTaldearen une gogorrak gertutik bizi izan ditu, baita orain arteko onenak ere. Euskal Herriko Kopako finala galtzetik bidaiatu zuen Realak Levantera (0-0). Iazko bosgarren postua hobetzeko asmo tinkoarekin.\nAzkeneko bi derbietan 15. minuturako 2-0eko aldea kontran…\nNik uste dut hor badaukagula lana. Defizit bat daukagu beraiekiko, une horietan lehiatzen ikas behar dugu. Hala ere, ez nituzke konparatuko bi derbiak, oso ezberdinak izan ziren. Hasiera bai berdintsua, baina berdina izanik atsedenaldian estatistikak ziren beraiek hiru gol aukera eta guk, bost. Nik uste dut, zentzu horretan, taldeak aurrerapauso bat ematen duela baina azkeneko pausu hori falta zaio.\nAthletic beti Athletic.\nNik nirea begiratzen dut beti eta behintzat aukerak sortzea pausu bat da, duela urte batzuk sortzen ez genituenak baina ez ditugu sartzen. Beraiek bat sortu eta barrura, bigarren aukera eta gola. Nik uste dut taldeak borrokatu zuela eta ondo egon ginela baina emaitzari begiratu eta 3-0... Gogorra da.\nZe sentsazio eskaini dizue aurredenboraldiak?\nOna. Aurredenboraldia azkenean karga sartzeko baliatzen dugu, denboraldi guztian indarrak edukitzeko. Blokea berdina da, bizkarrezurra mantendu dugu eta hiru jokalari berri etorri dira. Horietatik bi gurekin lanean aritutakoak dira (Eizagirre eta Beristain) eta 'Mulán' [Nuria Sánchez] etorri da kanpotik eta segituan sartu da taldean.\nZer aldatu da kanpoko jokalariak Realera etortzeko nahia erakusteko?\nKlubak oso lan ona egin du hasieratik, beti aurrera begira joan da eta beti aurrerapausoak eman ditu. Ez ditu aurrerapauso itzelak eman inoiz eta nik uste dut hor dagoela giltza. Nahiz eta denboraldi txarrak egin edo espero baino okerragoak, beti aurrera jarraitzearekin pentsatu du, eta nik uste dut jendeak hori baloratzen duela. Eta Realak ere badauka bere izena lehenengo mailan, hori ere lortzen ari da.\nBatzuetan pauso itzelak ematen dira eta gero atzera itzultzeko beharra ikusten da.\nBeristainen itzulera garrantzitsua izan al da taldearentzat?\nBai, bai. Gainera aurrenekoz fitxatu genuenean [duela bost denboraldi], ez genekien ze maila emango zuen eta hemendik joan zenean bagenekien ze maila zeukan. Kanpoan bi urte egon ondoren nik sumatu diot heldutasun puntu hori eta horrek eragina du taldean.\nZuretzat ze suposatu zuen iazko denboraldi historikoak?\nNire sentsazioak izan ziren bada lanean ez duzula askorik aldatu baina asteburutan badaukazula ordainsaria. Astean zeharreko lana ez zen gehiegirik aldatu. Heltzen da igandea eta hiru puntuak dituzu; hurrengoan beste hiru puntu eta seigarren jardunaldira lidergoagatik borrokan ikusten zara.\nHorrelako egoerak, inoiz bizi izan ez ditugunak, hausnarketarako baliatzen dituzu. Beste urtetan ere lana egiten genuen, erruz gainera, zeren eta ikusten genituen akatsak zeudela.\nZer ekarri du Igor San Miguelek?\nBeste ikuspuntu bat ekarri du. Beste pentsatzeko modu bat dauka.\nBai, nik uste dut baietz. Zorrotza izan daiteke hitza. Gazpiok ere estutzen zuen baina beste hitz egiteko modu bat dauka. Azkenean Unairen [Gazpio] mezuak hiru urte pasatuta, agian ez zen hainbeste iristen eta Igorrena [San Miguel], lehenengoan, barruraino sartu da.\nEta nola kudeatzen duzue azken urteetan duzuen talde lehiakor hau?\nOso zaila da guztiak gustura egotea baina horretan saiatu behar zara. Saiatu behar zara minutu gutxien dituzten jokalariekin gertutasuna sumatzen, baina ez dakizu jokalari horrek mezua nola jasoko duen jakinik igandean gutxi jokatuko duela. Egoera oso zaila da baina talde guztietan gertatzen da.\nNahiz eta zaila izan, taldean inoizko giro onena dagoela sumatzen da.\nEz zait iruditzen Realean inoiz giro txarrik egon denik, ni nagoenetik behintzat. Hor dago Realaren sendotasuna eta iaz Igor [San Miguel] horretan asko saiatu zen. Aldagelan denok batera joan behar dugu eta hori sumatzen da, denboraldi bukaeran horrek puntuak ematen dizu. Eta Realak ez du hanka sartu. Bai, fitxatu ditu kanpoko jokalariak baina ez du burua galdu.\nJose Manuel Etxabe, Unai Gazpio eta Igor San Miguel. Zer dute ezberdin?\nEtxaberekin nire aurreneko esperientzia da bigarren entrenatzaile bezala eta asko lagundu zidan. Jende oso garrantzitsua zegoen aldagelan eta oso esperientzia ona izan zen, Kopako finalerdiak jokatu genituen...\nArgazkia: Ane Urkiri\nUnairekin [Gazpio] oso erlazio berezia izan dut lehenengo egunetik. Hiru urte egin nituen berarekin eta lehenengoa eta azkena oso gogorrak izan ziren. Oso momentu zailak pasa ditugu eta horietan ikasten da gehien. Bigarren urtean, orduan inoizko denboraldirik onena egin genuen. Zerbait lortu genuen. Eta azken urtea oso gogorra izan zen, batez ere kirol arloan.\nHurrengo urtean Igor [San Miguel] etorri zen eta teklarekin asmatu zuen. Estutzen du eta jendeak eman egiten du. Igorrek beste ikuspuntu bat dauka, ez zituen inoiz neskak entrenatu. Nahiz eta kirola berdina izan azkenean beste modu batera komunikatzeko ohitura daukagu eta Igorrek horrekin apurtu du eta hori batzuetan beharrezkoa da.\nHiru entrenatzaileei buruz galdetu didazu baina ez dut ahaztu nahi Garbiñe [Etxeberria]. Garbiñe dena da Realean, oso berezia da.\n[Elkarrizketekin ohituta ez dagoela behin eta berriz argitu du. Baina, era berean, urte guzti hauetako perspektiba zabala berak uste baino hobeto eskaini du.]\nZaila izan al zen taldearen mentalitatea aldatzea denboraldi eskas baten ondoren?\nNik uste dut beraiek bere kabuz egin dutela aldaketa hori eta ez da beharrezkoa izan gure parte-hartzea. Aldagela batean hainbeste aldaketa ematen direnean jende berriak freskotasun berri bat ematen du eta une txar horrek bizi izan dituztenak berehala igotzen dira. Eta beraiek hori eskertu dute. Jarraitzen dutenek oso une gogorrak pasatu dituzte Realean eta horrelako sasoi on bat egitea oso garrantzitsua da beraientzako, eta oso pozgarria.\nAurten zaila izango al da bosgarren postu hori hobetzea?\nOso zaila. Baina hor daukagu erronka.\nEz dugu presiorik izan behar eta ez dut sumatu kanpoko presiorik. Ez genuke presioarekin jokatu behar. Guk gurea egiten dugu eta iaz bezala jarraituz gero emaitzak etorriko dira. Nik uste dut aurreko urtean baino talde hobeagoa daukagula baina iaz eduki genuen dinamika positibo hori berriro errepikatzea oso zaila izango da. Denboraldi hasierak asko markatzen du.\nNon ikusten duzu talde honen etorkizun ez hain urruna?\nEz dakit. Nik uste dut Realak beti aurrerapausoak emango dituela eta hor dago koska. Une bat helduko da ez direla pausoak hain nabarmenak izango baina beti aurrera begira izan behar dira. Horrela jarraituz gero, inoiz lortuko da guztiok nahi duguna baina ez dugu inongo presarik eduki behar.\nNire etorkizuna? Ez dakit eta ez dut gehiegi pentsatzen horretan. Egunean zentratzen naiz ze etorkizunean gertatuko dena baino garrantzitsuagoa delakoan nago.\nIberdrola da txapelketako sponsor nagusia. Nola eragingo du, oro har?\nDirudienez beste itxura bat emango dio baina denboraldi bukaeran ikusiko dugu. Ez nitzake bustiko Iberdrolarengatik. Dirudienez dirua sartuko da eta talde txikienek sumatuko dute. Ados. Eta ligak aurrerapausoa emango du; bada, ongi etorria. Telebista sartuko da; oso ondo. Dena aurrerapausoak diren heinean, hobeto; baina benetakoak izan daitezela. Mundu honetan daramagunak urteak daramazkigu gauzak entzuten eta orain arte ez dira guztiz beti. Badirudi aurtengoa serioagoa dela baina nik ez dut hartuko beraien bandera.\nBeste behin hiru euskal talde gorengo mailan, zein izango onena?\nReala Athleticekin borroka zuzenean egotea gustatuko litzaidake.\nTaldeak alderatuz, indarrak inoiz baino parekatuago egon daitezke.\nIaz ere hala zen eta begira zer gertatu zen. Aurten sailkapenean gertu egongo garelakoan nago, puntu gutxiren aldearekin. Saltsa pixka bat egotea.\nSandra Ramajo: «Madrilen edozer gerta daiteke»\nLigako azken jardunaldia jokatu ostean Realeko jokalariak buru-makur agertu ziren. Porrotaren agurtu zuten txapelketa eta ezin izan zuten hainbeste desiotako laugarren postua errekuperatu. Orain Kopako partida prestatzen dabiltza buru-belarri.\nArgazkia: Imanol Urkiri\nBosgarren postua ere orain arte lorturiko sailkapen hoberena da. 53 punturekin amaitu dute liga denboraldia, 16 garaipen, 9 porrot eta bost berdinketarekin. Ez dira zenbaki makalak. Historiako markarik onena lortu dute txuri-urdinek eta hala ere "penaz" mintzatu ziren Igor San Miguel entrenatzailea eta Sandra Ramajo atzelaria.\nRamajoren aburuz zapore gazia utzi zuen Huelvakoen aurka jasandako porrotak: "Beraiek ez zuten garaipena merezi". Gauza positiboak azaleratzen saiatu zen eta partidua sentsazio onekin bukatu zutela adierazi zuen. "Horrek Koparako bultzada eman behar digu", azpimarratu zuen irundarrak.\n"Guztiek nahi zuten laugarren amaitu. Levantek galdu egin zuen eta eskuetan daukazula dirudienean horrelako gauzak pasatzen dira futbolean", adierazi zuen San Miguelek. Antsietate puntu batekin jokatu zutela aitortu zuen entrenatzaileak, eta zelaiaren kondizioengatik ere kexatu zen baina, era berean, aurkariaren —Huelvako Sportingen- indarra baloratu zuen.\nUriarteren belaunari so\nIndar horren erakusle Itxaso Uriarte eta Cristina Martin-Prietoren arteko talka izan zen. Gasteiztarra zelaitik atera behar izan zen, belaunean min harturik. Minutu dexentean harmailetan zein taldean eragin handia izan zuen lesioak, isiltasuna egin zen. "Espero dugu gauza handirik ez izatea. Guretzako jokalari garrantzitsua da eta ea Madrilerako prest dagoen", azaldu zuen entrenatzaileak.\nAzken porrotaren gainetik eta Erreginaren Kopa jokatu aurretik, San Miguelek puntuazio oso altuz baloratzen du taldeak eginiko lana. Astigartarraren aurreneko denboraldia izan da emakumezkoen gorengo mailan eta "oso gustura nago, asko merezi dute".\nGipuzkoarrak ilusioz daude erronka berri honetarako. Larunbatean 10:00etatik aurrera Bartzelona izango dute aurkari Erreginaren Kopako final laurdenean. Motibazioz gainezka bidaiatuko dute Madrilera ezusteko handia eman baitezakete. Kataluniarrak ere —Liga galdu ostean- garaikurra irabazteko gogotsu egongo dira eta horren beldur da Reala. "Baina tira, neurketa bakarra da, Madrilen eta edozer gerta daiteke", argitu zuen Ramajok.\nOhorea baino gehiago jokoan\nIgandean 12:00etan denboraldiko partidu bereziena —edo berezienetariko bat- jasoko du Zubietak. Euskal derbia jokatuko da z7 zelaian. Ohoreaz gain asko dago jokoan: Athleticek lidertzan jarraitzeko irabazi egin beharko du, baita Realak ere laugarren postuari eutsi nahi badio. Sarreraren prezioa 10 eurokoa izango da (bazkideak doan) eta ETB1ek zuzeneko emankizuna egingo du.\nTentsioa pil-pilean izango da Zubietan. Berdegunean zein harmailetan. Realean min asko egin zuen azken derbiko emaitzak. 5-0ekoa islatu zuen Lezamako markagailuak, nahiz eta Reala inoiz baino maila onenean iritsi zen hitzordura. Ate aurrean fin aritu ziren bizkaitarrak eta txuri-urdinek urduritasuna jokora eraman zuten.\nGauzak horrela, mendekua hartu nahiko du Igor San Miguelek gidatutako taldeak. Horrez gain, laugarren postuari eusteko helburua finkatu dute donostiarrek eta garaipena garrantzitsua izango da horretarako.\nBatek, laugarren postua eta besteak, lidergoa objektibo. Porrot batek garaikurra irabaztea zaildu diezaioke Athleticeri. Lidertzan dago talde zuri-gorria baina Bartzelonak hurbiletik jarraitzen dio. Puntu bateko aldea dago bien artean eta denboraldiko garai honetan edonolako irristaldi bat erabakiorra izan daiteke.\nGaur arte neurketa bakarra galdu du Athleticek. Rayo Vallecanoren aurka izan zen, orain bi hilabete. Kolpe gogorra suposatu zuen, Bartzelonaren etxean berdindu ostean pausu handi bat eman baitzuen garaikurra irabazteko bidean. Ordutik, bizkaitarren beste akats bat aprobetxatzeko so daude kataluniarrak.\nEstatistikak Athleticen alde\nRealaren sasoi onaren puntu garrantzitsuetako bat Zubieta da. Bi partidu galdu ditu, eta beste horrenbeste aldiz berdinketa adierazi du markagailuak. Gainontzeko lehia guztietan txuri-urdinak gailendu dira, beti ere joko erakargarri bat eginez. Horregatik, hain zuzen, inoizko derbi interesgarriena izan daiteke igande honetakoa.\nZubietak ez du inoiz Athleticen porrotik ikusi eta lau alditan berdinketa batekin konformatu behar izan zuten bi taldeek. Beste norgehiagoka guztietan Athletic izan da garaile eta dinamika hori apurtzeko une egokia izan daiteke jardunaldi hau. Hala, sasoi historiko honen kapitulu historikoa idatziko luke Realak.\nAurpegi ezagunen itzulera\nEstatistikak estatistika —Ligan jokatu diren 24 partidutik 17 irabazi ditu Athleticek- faktore askok leku hartzen dute zelaian. Neurketaren hasierak gidoiaren ibilbidea marraztu dezake, beraz biak ala biak kontu handiarekin zelairatuko dira. Urduritasuna leku guztietan egongo bada ere, jokalari batzuk tximeleta gehiago izango dituzte sabelean. Manuela Lareo eta Izaskun Leoz txuri-urdinak kasu, edo Maite Lizaso eta Ainhoa Moraza zuri-gorriak (Irene Paredesek ezin izango du jokatu belauneko lesioa medio).\nMorazak aurreneko aldiz jokatuko du Athleticeko elastikoarekin Zubietan eta zarauztarraren bigarren bisitaldia izango da. Lareo eta Leozek, aldiz, zelai gipuzkoarrean lehen aldiz beraien talde ohia izango dute arerio.


Blanco Mediavilla Fernando Jesús - Neiker\nDoktoreaFernando JesúsBlanco Mediavilla\nFernando Blancok lurzoruetan oinarritutako metodo analitikoak eta proba biologikoak garatzen eta egokitzen esperientzia luzea du. Zientzietako doktorea da, zianobakterioen N-ren metabolismoa doktorego tesiaren gaia izanik (fisiologia eta entzimologia). UPV / EHUko Biologia irakaslea izan zen. Ondoren, zenbait urtez, GAIKER-en, Ingurumen saileko teknikari lanetan aritu zen. Urtebetez, Mugarik Gabeko Medikuen logistika arduraduna izan zen, Peténen (Guatemala). 1999az geroztik NEIKER-eko Natur Baliabideen kontzerbazioko laborategian lan egiten du.\nLurzoruaren azterketa biologikoak


Baimen berreskuragarrien negoziaketa: ordezkaritza sindikalik gabeko enpresatan ere derrigorrezkoa — ELA Sindikatua\nBaimen berreskuragarrien negoziaketa: ordezkaritza sindikalik gabeko enpresatan ere derrigorrezkoa Asko dira azken asteetako Baimen Berreskuragarriaren eraginpean dauden langileak. ELAk ordezkaritza sindikala duen enpresetan berreskuratze-modua negoziatuko du, partziala izan daitekeena, egutegian moldatua, baldintzak zehatzetan etabar. Ordezkari sindikalik gabeko enpresatan bazaudete, jakin behar duzue ezarri dizueten baimenaren berreskurapena negoziatu behar dela eta enpresek zuen sektoreko sindikatu nagusiekin negoziatu behar dutela. https://www.ela.eus/eu/albisteak/baimen-berreskuragarrien-negoziaketa-ordezkaritza-sindikalik-gabeko-enpresatan-ere-derrigorrezko https://www.ela.eus/eu/albisteak/baimen-berreskuragarrien-negoziaketa-ordezkaritza-sindikalik-gabeko-enpresatan-ere-derrigorrezko/@@download/image/baimen berreskuragarriak-previa-eusk (1).jpg\nBaimen hori behar bezala eta aholkatuta negoziatzea oso garrantzitsua da lan-eskubideak ez galtzeko eta aldi baterako enplegua ez suntsitzeko. Enpresa asko saiatuko dira negoziazio hori erabiltzen egutegia inolako kontrolik gabe malgutzeko, eta egun horietako errekuperazioa baliatzen, aldi baterako langileak kontratatzeari uzteko.\nZuen lan-eskubideak ez ditu eraman COVID-19k, eta funtsezkoa da enpresek testuinguru horretan sortutako beldurra ez erabiltzea zuek eskubide gutxiagorekin uzteko. ELA prestatzen ari da enpresa guztietan egunotako negoziazioari aurre egiteko eta ahal duzuen guztian laguntzeko. Antolatzen lagundu nahi dizuegu, eta juridikoki ere bai.\nEra berean, ELA bere baliabide guztiak jartzen ari da langileen osasuna zaintzeko, prebentzio-neurri guztiak betetzen direla ziurtatzeko, eta lanean gaixotuko ez garena bermatzeko.\nTamalez, enpresa asko egoera hau erabiltzen ari dira langileak beldurtzeko eta langileei oinarrizko eskubideak kentzeko. ELA lantokietatik gertu egongo da, ahal duen guztian laguntzeko. Beste behin ere, zuen lan-baldintzak modu kolektiboan defendatzearen eta enpresaren alde bakarreko borondatea inposatzearen arteko aldea markatuko du erakunde sindikalak.


Heziketarako, prestakuntza : Oarsoaldeko Hitza\nKirol eskoletan aritzeko begirale ikastaroa eskainiko du Pasaiako Udalak, futbol eta hockey eskoletan ari diren edo aritu nahi duten begiraleei zuzenduta.\nBolo-bolo dabil gaia. Asko hitz egiten da kirol begiraleen prestakuntzaz. Errazegi, ziurrenik. Prestakuntzaren beharra egon badago, zalantzarik ez da; baina azken urteetan urratsak egin dira lurralde osoan. Norabide horretan, Pasaiako Udalak plazaratu berri duen ikastaroa da adibideetako bat. Kirol eskoletan aritzeko begirale ikastaroa eskainiko dute hilabete honetan, futbol eta hockey eskoletan ari diren edo aritu nahi duten begiraleei zuzenduta. Orain dela hiru urte egin zuten, lehendabizikoz, antzeko eskaintza bat.\nPasaiako Udaleko kirol teknikaria da Ibai Saavedra, eta, azaldu duenez, “haurrekin aritzeko begirale euskaldunak prestatzea eta begiraleen erreleboa bermatzea” dira ikastaroaren helburuak. Ez dute ausaz erabaki eskaintza futbol eta hockey eskolei bideratzea. Begirale eskasia dute aipatu eskoletan, eta haien eskariz sortu dute ikastaroa. Pasaian, gainera, 0-12 urte bitartean, ez dago Eskola Kirola programaz kanpoko beste kirol eskaintzarik. Horregatik da ikastaroa Lehen Hezkuntzako haurrak entrenatzen dituztenentzat, 3. eta 6. maila arteko ikasleekin lanean ari direnentzat.\nEdonola ere, Saavedrak azaldu duenez, ikastaroan izena emateko ez da ezinbestekoa aurrez begirale gisa aritu izana. Hori bai, derrigorrezkoa da 16 urteak beteta edukitzea, eta baita euskaraz jakitea ere. Hilaren 12tik 17ra egingo dute ikastaroa, astelehenetik ostiralera 16:00etatik 18:00etara, eta larunbatetan 10:00etatik 12:00etara. Gaur ixtekoa zuten izena emateko epea, baina, kirol teknikariak adierazi duenez, datozen egunotan ere onartuko dituzte izen-emateak, www.pasaia.eus webgunean. Doan izango da ikastaroa.\nAzken urteotan Realaren fundazioaren bitartez Gipuzkoa osoan “antzeko ikastaro asko” eskaini dituztela azaldu du Saavedrak. “Fundazioak bere gain hartu nahi izan du prestakuntzaren arduraren zati bat”. Kirol teknikariak gaineratu duenez, eskualde guztietan horri esker bete dituzte gutxiengo batzuk.\nIkastaroa, beraz, lehen urratsa da: “Ulertzen dugu orain arte haurrekin aritu diren begirale horiek ez dutela gutxieneko prestakuntzarik jaso”, hasi du azalpena Saavedrak. “Kasu honetan, gutxieneko prestakuntza hori eduki dezaten aukera eman nahi diegu, eta, era berean, bide bat zabaldu nahi dugu begirale horiek euskaldunak izan daitezen”. Teknikariaren hitzetan, kirol elkarte horietan haurrentzako eskaintza euskaraz izan dadin “bermatuko” lukete horrela.\nHaur eta nerabeekin aritzeko beharrezkoa da oinarrizko prestakuntza. Inor gutxik du zalantzarik horretan. “Baina argi dago inoiz eta inon ez dagoela nahikoa prestakuntzarik”, ohartarazi du Saavedrak. Behar horri segika ibiliko da ikastaroaren helburua. “Haurrekin eta nerabeekin aritzen diren ikur edo eredu horiek gutxieneko prestakuntza behar dute”. Zehaztuta dauden formakuntzak direla azaldu du kirol teknikariak. “Realaren fundazioak oso egokitzapen onak egiten ditu alde horretatik”.\nHutsunea, hala ere, ez dago prestakuntzan soilik. Kopuruan ere zuloa dago. Begirale gehiago behar dira. Alde horretatik, prestakuntza bermatzea bezain garrantzitsua da jende gehiago biltzea eta begiraleen erreleboa bermatzea, hor sortzen direlako, askotan, bestelako gabezia larriagoak. “Kirol eskoletan, aukera izanez gero, erreferentzia izango diren pertsona onenak hautatzen dituzte, baina hor ere, askotan, jende gehiago behar izaten da”, nabarmendu du teknikariak. Ohartarazi duenez, jende faltak behartuta, askotan, “edozein pertsonari” ematen zaio prestatzaile gisa aritzeko aukera, horrek daukan arriskuarekin.\nHorregatik, hain zuzen, halako eskaintzak “maiztasunez” egitearen aldekoa da Saavedra, “oso aldakorra” den errealitate bati behar bezala erantzun ahal izateko: “Denentzat onuragarria izaten da beti jende berriari atea irekitzea”.\nEskola kirola eta eskolak\nGipuzkoako Foru Aldundiak ere on-line ikastaro bat eskaintzen du urtean bitan, baina Saavedrak nabarmendu duenez, Eskola Kirola programaren barruan ari diren begiraleentzat pentsatutako prestakuntza izaten da hori gehien bat. Aurten, 25 urte bete ditu Eskola Kirola programak, eta Gipuzkoan bete-betean da gogoeta prozesua. Aldundiak lantalde bat osatu du programaren hainbat korapilo aztertzeko. Programaren onurak defendatu ditu Saavedrak: “Oso eredu interesgarria da Gipuzkoakoa. Azken 25 urteotan landutako ereduari esker da gaur egun Gipuzkoako kirola hain anitza maila guztietan. Eredu horrek oso emaitza onak eman ditu, bai eliteko kirolean, eta baita maila ertainean edo txikian ere”.\nGauzak berrikustea “komenigarria” izaten dela uste du, hala ere, kirol teknikariak, baina “giltzarri” izan diren arloei eustearen aldekoa da. Alde horretatik, kirol eskolen ibilbideak, orain arte bezala, osagarria behar duela sinetsita dago.


Inportazio Zerbitzuak | Caja Rural de Navarra\nSegurtasuna eta prezio onak zure nazioarteko erosketentzat\nZure ordainketen segurtasuna bermatzen dugu\nUne oro zure transakzioak erraztuko dizkizun taldea\nTransferentziak igortzeko Rural Kutxaren zerbitzuari esker, ordainketa-konpromisoak bete ahal izango dituzu zure enpresa eta hornitzaileek behar duten bermearekin, TARGET eta SEPA sistemei esker edo atzerrian ditugun lankideen laguntzarekin, SWIFT programaren bitartez.\nRuralvíari esker nazioarteko ordainketak zauden lekutik igorri ditzakezu, eta kanbio-arriskuak finantzatzeko edo estaltzeko baliabideak eskura ditzakezu, betiere ordainketa euroa ez den dibisa batekin egiten bada.\nGastu txikiko eta efizientzia handiko ordainketa-modua da.\nUne oro erabil dezakezu Ruralvíaren bitartez.\nProzesuen automatizazioari esker alferrikako denbora-galtzeak saihesten dira.\nAldez aurreko ordainketak kenduta, inportatzaileak ez du arrisku zehatzik izango: kasu horretan, salgaiak ez jasotzeko aukera dago.\nInportatzailearen eta esportatzailearen arteko harremana ezin hobea da.\nMerkataritza-harreman horretan inportatzaileak zehazten du zein ordainketa-modu erabili behar duen esportatzaileak.\nRural Kutxako bulegoan txekeak eskura ditzakezu dibisetan edo eurotan, salgai eta/edo zerbitzuen inportazioaren ordainketari aurre egiteko. Kontu bidezko ordainketa atzeratzeko aukera ere izango duzu, euro edo dibisa bidezko eragiketak finantzatuz. Ustekabeak ekiditeko, kanbio-arriskuak ere estali ditzakezu.\nEsportatzaileak kobrantza bermatzen du, ez baitago kaudimengabezia-arriskurik.\nInportatzaileak txekea salgaiak jaso baino lehen bidaltzen badu, salgaiak ez jasotzeko arriskua izango du.\nDokumentua galtzeko arriskua esportatzaileari bidaltzerakoan edo kobrantza kudeatzerakoan.\nBanku-txekeen igorpen eragiketa-zirkuituaren eskema\nSortaren bitartez, saltzaile / esportatzaileak finantza-entitate baten esku uzten du dokumentu zehatz batzuen (finantza- eta/edo merkataritza-dokumentuak) kobrantzaren kudeaketa, erosle/inportatzailearen ordainketaren truke.\nBadakigu zure ordainketak modu eraginkor eta seguruan kudeatu nahi dituzula; horregatik, sorten harreraren berri emango dizugu eta kanbio-arriskua finantzatu eta estaltzeko lerroak eskainiko dizkizugu, beti indarreko nazioarteko araudian xedatutakoari jarraikiz (URC 522 Uniform Rules for Collections, Nazioarteko Merkataritza Ganberarena).\nSortak bi motatakoak izan daitezke: sinpleak edo dokumentu-sortak.\nEspainiako inportatzaileak salgaiak jaso ahal izango ditu ordainketa egin baino lehen.\nEsportatzaileak Espainiako inportatzailearen erosketa finantzatzen du salgaiak jasotzen direnetik kobrantza-dokumentua aurkezten den arte.\nEsportatzaileak aldez aurretik jaso ditu inportatzailearen eskutik ordainketa-eza estaliko duten bermeak.\nInportazio-sorta sinpleen eragiketa-zirkuituaren eskema\nMerkataritza-dokumentu zehatzen kobrantzaren kudeaketan datza (fakturak, garraio-dokumentuak, aseguruak, aduanakoak...). Jarraibide zehatz batzuk jarraituz gero, finantza-dokumentuak ere gehitu daitezke, Rural Kutxaren bulegoaren bitartez dokumentu horiek Espainiako inportatzaileari bidaltzeko. Merkataritza-dokumentu horiei esker, inportatzaileak salgaiak jaso ahal izango ditu Espainiako aduanetako gordailuetan.\nJasotako jarraibideak honako hauek izan daitezke:\n1. Dokumentuak ordainketa baten truke bidaltzea\nKasu honetan, Rural Kutxak, inportatzailearen finantza-entitate moduan, merkataritza-dokumentuen bidalketa erreklamatutako zenbatekoaren arabera egin beharko du.\nOrdainketa dokumentuak jaso ondoren egingo da. Dokumentu horiei esker, Espainiako inportatzaileak zehaztutako lekuan jaso ahal izango ditu.\nInportatzaileak jasotako salgaiek esperotako ezaugarriak ez izateko arriskua dago.\nInportaziorako dokumentu-sorten eragiketa-zirkuituaren eskema (ordainketa trukeko bidalketa)\n2. Dokumentuak onarpen baten truke bidaltzea\nKasu horretan, Rural Kutxak, inportatzailearen banku moduan, merkataritza-dokumentuak bidaliko ditu efektua amaitutakoan ordaintzea onartzearen truke.\nEsportatzaileak efektua onartzen denetik (salgaiak jasotzea) ordainketa egin arte igarotzen den epea finantzatzen du.\nInportaziorako dokumentu-sorten eragiketa-zirkuituaren eskema (onarpenaren trukeko bidalketa)\nNazioarteko Transferentzia Eskaera edo Dibisatan


Normanville (Eure) - Wikipedia, entziklopedia askea.\nPhilippe VIVIER (2014-2020)\n49° 04′ 47″ N, 1° 09′ 35″ E / 49.079722222222°N,1.1597222222222°E / 49.079722222222; 1.1597222222222Koordenatuak: 49° 04′ 47″ N, 1° 09′ 35″ E / 49.079722222222°N,1.1597222222222°E / 49.079722222222; 1.1597222222222\nNormanville (Eure) (Frantzia)\nAviron, Le Boulay-Morin, Émalleville, Gravigny eta Reuilly\nNormanville Frantziako udalerria da, Eure departamenduan dagoena, Normandia Garaia eskualdean. 2013an 1.110 biztanle zituen.\n2007an Normanville udalerrian erroldatutako biztanleak 1.108 ziren. Familiak 414 ziren, horien artean 60 pertsona bakarrekoak ziren (20 bakarrik bizi ziren gizonak eta 40 bakarrik bizi ziren emakumeak), 155 seme-alabarik gabeko familiak ziren, 183 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 437 etxebizitza zeuden, 418 familiaren etxebizitza nagusia ziren, 10 bigarren erresidentzia ziren eta 9 hutsik zeuden. 426 etxeak ziren eta 8 apartamentuak ziren. 418 etxebizitza nagusietatik 387 bere jabearen bizilekua ziren, 26 alokairuan okupaturik zeuden eta 5 doan lagata zeuden; 5 etxek gela bat zuten, 3 etxek bi zituzten, 30 etxek hiru zituzten, 98 etxek lau zituzten eta 282 etxek bost zituzten. 329 etxek euren parking plaza propioa zuten azpian. 150 etxetan ibilgailu bat zegoen eta 251 etxetan bat baino gehiago zituzten.\nNormanville udalerriko biztanleria-piramidea 2009an .\n2007an lan egiteko adina zuten pertsonak 754 ziren, horien artean 580 aktiboak ziren eta 174 inaktiboak ziren. 580 pertsona aktiboetatik 538 lanean zeuden (275 gizon eta 263 emakume) eta 42 langabezian zeuden (20 gizon eta 22 emakume). 174 pertsona inaktiboetatik 57 erretiraturik zeuden, 83 ikasten zeuden eta 34 "bestelako inaktibo" gisa sailkaturik zeuden.\n2009an Normanville udalerrian 423 unitate fiskal zeuden, 1.123 pertsonek osaturik. Pertsona bakoitzeko diru-sarrera fiskalaren mediana urteko 22.871 euro zen. \n2007an zeuden 95 komertzioetatik, 5 bestelako produktu industrialen fabrikazioko enpresak ziren, 18 eraikuntza enpresak ziren, 35 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 3 informazio eta komunikazio enpresak ziren, 7 finantziazio enpresak ziren, 4 higiezinen enpresak ziren, 16 zerbitzu enpresak ziren, 2 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 24 zerbitzu publikoetatik, 5 ibilgailuen konpontzeko eta nekazaritza tresnetako lantokiak ziren, 1 igeltseroa, 1 margolaria, 3 zurginak, 5 iturginak, 2 argiketariak, 4 eraikuntza enpresak, 1 ile apaindegia, 1 jatetxe eta 1 tintoreria.\n2009an zeuden 17 establezimendu komertzialetatik, 1 hipermerkatu zen, 1 brikolaje denda handia zen, 1 120 m2 baino gehiagoko denda zen, 1 harategi zen, 1 liburu denda zen, 4 arropa dendak, 1 etxerako tresna denda zen, 1 zapata-denda zen, 4 altzari dendak eta 2 drogeria ziren.\n2000. urtean Normanville udalerrian 6 nekazaritza-ustiategi zeuden.\nMultimedia: Normanville (Eure)\nBNF: 152536745 (data)


author_facet:"Euskadi. Hezkuntza, Unibertsitate eta Ikerketa Saila" topic_facet:"Mekanizazioa (Heziketa Zikloa). Erdi maila" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Linea Automatizatuen Eroapena eta Mantentze Lanak (Modulua)" topic_facet:"Lan giroko harremanak (Zeharkako Ikasgaia)"\nEgilea: Euskadi. Hezkuntza, Unibertsitate eta Ikerketa Saila Proposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Linea Automatizatuen Eroapena eta Mantentze Lanak (Modulua) Proposatutako gaia: Lan giroko harremanak (Zeharkako Ikasgaia)\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) Lan giroko harremanak (Zeharkako Ikasgaia) 1 Lanbide Heziketa Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Egite ortaz ikus zer dion Santa Kruzek berak: Liberalai astiñaldi ederra eman bear geniela, an ekiteko gogotik, etorriko zitzaizkidala laguntzera. Etsaia urbil zan eta guk tirogai gutxi, baño geigoren itxaropenez, naikoa izango gendulakoan. Begira egon giñan aiek gure ondora arte, ta bertatik bertara ekin genien. Tiro-gaiak aitu zitzaizkigunean, ara beste etsai-taldea eskuietik. Ekin genion laisterrari, ta aiek gu esitu naiean asi ziran. bala-jasaren tartetik al gendun bezela igesegin gendun: ni nintzan azkenetan. Alabearrez, etsaien eta gure tartean sakan bat zegoan eta, bearrik! Bitartean illundu zun eta bakoitza bere gisa, susmoz bezela, baserri batera bildu giñan. Ni ere bildu nintzan noizpait, denetan azkena. Ikusi nindutenean, aien poza! Oraintxe ondo gera, esan zuten. Nik berriz: mutillek, esiturik geudek! eta ala zan. Alde batetik ibaia, ta bestetik etsai-taldeak. Gaberdia zan, eta biaramonerako ezer egiten ezpagendun, ez genduken iges-biderik. Zer egin? Gaberdiz asi giñan, batzuk ibai barrenetik, besteak legorrez. Primo de Rivera Zarautza itzuli zan, eta aien atzetik, minutu gutxiz atzetik igaro giñan, eta ala igesegin esi aren barrenetik. Zirriku gutxi aski zun Santa Kruzek igesegiteko. Aramaioko erriko etxearen goiko sapaillotik jauzi egitea baño errezago zan ibaiaren erditik igarotzea. Uretan etzuten ots aundirik aterako, ibaiak berak zerbait ateratzen ba zun.\nLizarragari geroxego egin zion kartan, garbi aski ari da. Otsaillaren 4garrenean bi karta bialdu zizkion Lizarraga Komandanteak Santa Kruzi, ia zer egin zun: trenbideetaz eta Aiako erasoaz etziola berririk eman. Santa Kruzek 19garrenean erantzun zion: «Burnibidea urratzen alegiña egin det, eta Aiako erasoaz ere berri eman dizut: galdu egin bide da. Gañera elurrak galarazi egiten du mendiz ibiltzea». urrena erantzuten dio, Aiakoan bi mutil il zizkiotela, ta bakar batzuk zauritu iges-egitean. Garbi esaten du apaizak berak ere erri-gizon batzuk illerazi zitula, zelatarizkoan arrapatu zitulako. Liberalak gau guzian su-galda aundia iduki omen zuten, eta bear ba da, gizon illak an erre. Gero, Aian egindakoaren txeetasunak ematen dizkio Gipuzkoan ari zan mutil-saldoentzat gerratoki bikaña zala ta Santa Kruz eta Soroeta an tokitu ziran. «An egon giñan amabi egunez kartutxoen begira, ta ez ageri. Noren aitzakiz? Enaiz oraindio jabetu, baño jabetzeko bidea izango da», esaten dio ausarki Lizarragari. Aiako erasoaren bezperan etorri omen ziran Zarautza 1.500 gizonekin, Naparroako ta Gipuzkoako soldadu agintariak. Esan omen zion generalari, kartutxoak aski zitutela erri ua ez galtzeko. Denen artean itza artu zuten urra-aldi ederra eman bear zitzaiela liberalai. Santa Kruzek esan zien, biltokirik obeena Aia zutela, ta, arren, kartutxoak bialtzeko. Gabez bialduko zizkiotela. Ixil-mandatarien bidez jabetu zan, etsaia iru aldetatik zetorkiola. Berriro Santa Kruzek kartutxoak eskatu, ta etzala kartutxorik. Naparroako Komandanteari argibideak eman zizkiola bear zana egiteko, bera gaixo baitzegoan. «Geroago bialdu nitun bi edo iru mandatari, nondik zetozen adierazteko, ta gure atze-aldetik su egiteko. Bazetozela uste gendun, ezpaitziguten gaztiatu andik aldegitekorik, gaztiatu bear ziguten bezela. Aiako zorigaitzen, eriotzen eta lapurreten kulpa, dunari bota bekio...». (Apaizak Lizarragari botatzen zion, eta emen ere ala adierazi nai du). «Ba dira Gipuzkoan mutil-saillak, iñor atzetik izan gabe, beren buruzagiekin igesi dabiltzanak, eta eraso bear luketenean ekin gabe gelditzen diranak». (Zu ta zureak, Lizarraga). «Liberalen artean ere bizi izan dira, ta pakean utzi diete. Nik generalari (zuri, Lizarraga) bear zaion begirapena ba diot; baño ez du ezagutzen Gipuzkoa, "ojalatero" alper oiei siñistu egiten baitie. Oartu bedi, ta alegiñak egin bitza, Bergarako ta Amorebietako ta alakorik gerta ez dedin...». Emen ageri dira Santa zen idurituak Lizarragarengana.\nZer ziran «ojalatero» oiek? Beti «ojala» ta «ojala» ari ziran, irabaziko al diagu, baño alperkeri goxoan egon: au ta ori egin bear, eta beti geldiegonean. Murgindok dionez, gure Gipuzkoaren lepotik jan edan egiteko, bestetako ez omen ziran, eta ala ere Lizarragak karguak eta bizibideak eman aiei. Erri batean gertatu omen ziran bost menpekoekin. Gero berriz Lizarraga zoratzen zuten berrizukerien bidez karlista gaiztoak eta liberalangandik etorri ziranak. Santa Kruzek etzun ordea nai ondoan alperrik eta ojalaterorik: zarrak, aduana kobratzeko; ankokerrak eta ankamotzak kartutxoak kargatzeko; ta gazte bizkorrak suari erasotzeko. Bildur ematen zien bai Santa Kruzek ojalatero aiei; orregatik, gezurrik aski zabaldu zuten aren kontra. Erritarrak ere oartu ziran, janda edanda gastatu ugari egiten zutela aien bizkar, eta Santa Kruzen kontra esan alak esan arren, etziten siñisten. Esan zioten erritarrak Santa Kruzi, an gezurra besterik etzutela esaten, eta Lizarragaren aginduaz au ta tu eskatzen zutela, ta ojalateroen kontra dei bat egiteko. Santa Kruzek bialdu zun dei ori erri guzietara, berak agindu gabe, «ez jatekorik, ez dirurik emateko iñori». Orduntxe arnasa artu omen zuten erritarrak eta aldegin ojalateroak.\nBaliteke Santa Kruzek gogortxo itzegitea ta iduritu geiegi izatea Aiako ontaz; baño zerbait ba zan, eta garbi aski esan zion Lizarragari berari. Elkar artzeko bide txarrak izan ziran aiek. Santa Kruzek egiten zuna obe bearrez egiten zun, beti asmatzen ezpazun ere.


Berni, irakurtzeko zailtasunei aurre egiteko jokoa - Zientzia Kaiera\nBerni, irakurtzeko zailtasunei aurre egiteko jokoa\nTradizioz, Lehen Hezkuntza izan da irakurtzeko zailtasunei erantzun bat emateko etaparik aproposena, baina, gaiari buruzko azken ikerketek diotenez, Haur Hezkuntzan dago benetako gakoa. Ainara Romero UPV/EHUko ikertzaileak Haur Hezkuntzan irakurtzeko zailtasunei aurrea hartzeko software didaktiko bat diseinatu eta garatu du euskaraz, Berni.\n1. irudia: EAEko 4 eta 5 urteko haurrek dituzten irakurketa arazoak aztertu ditu Ainara Romero UPV/EHUko ikertzaileak eta hauei aurre egiteko softwarea garatu du.\nDislexiaren lehen zeinuak Haur Hezkuntzan azaltzen dira. Haur Hezkuntza, ordea, ez da derrigorrezko etapa bat, eta hortaz, hezkuntza-premia bereziak detektatzeko eta esku hartzeko baliabideak beste etapetan baino urriagoak dira. Gainera, “baliabideak aproposak izateko, ezinbestekoa da haurren ama-hizkuntzan egotea, eta euskaraz, esaterako, ez dago Haur Hezkuntzan aurreirakurketa-zailtasunak ebaluatzeko eta esku hartzeko tresnarik” adierazi du Ainara Romero ikertzaileak.\nHori guztia kontuan hartuta, irakurtzeko zailtasunei aurrea hartzeko euskarazko hezkuntza-software bat diseinatu, garatu eta ebaluatu du UPV/EHUko ikertzaileak: Berni. Irakurtzeko zailtasunak prebenitzeko zeinu hauek kontuan hartzen ditu Bernik, hainbat jokoren bitartez: kontzientzia fonologikoa, ezagutza alfabetikoa, hitzezko adimena, hartze- eta adierazpen-hizkuntza eta idatzitakoaren kontzientzia. Izan ere, ikertzaileak azaldu duenez, bost aldagai horiek dira etorkizuneko irakurketa-zailtasunak detektatzeko eta diagnostiko goiztiar bat egiteko funtsezko osagaiak. Alegia, haurrak irakurketa bereganatzeko garaian zailtasunak islatuko dituen edo ez aurresaten laguntzen digute.\n2. irudia: Berni lehendabiziko irakurketa zailtasunen arrisku zeinuen aurrean esku-hartzeko softwarea da. Irakurketa zailtasunak haur hezkuntzan antzeman daitezke eta horiek haurrak dislexia izango duela zehazten ez duten arren, zailtasun hau izateko joera islatzen dute.\nEraginkorra eta erabilerraza\nBerni softwarearen eraginkortasuna ebaluatzeko, Bizkaiko zazpi ikastetxetako lau eta bost urteko 417 ikasle aztertu ditu Romerok. Ikasle horietatik guztietatik 43k aurredislexia zeinuak azaltzen zituzten, zailtasunak baitituzte funtsezko aldagai horietan. Horrenbestez, horietatik 23 haurrek Berni softwarea erabili dute eta beste 20 haurrek ez. Gainera, inolako zailtasunik azaltzen ez duten eta ausaz aukeratutako beste 42 ikasle ere ebaluatu ditu. Berni softwarea edo jokoa osotasunean egiteko, haurrek 20-25 minutuko bi saio egin dituzte astean, eta, guztira, 7-8 aste behar izan dituzte.\nJokoan parte hartu duten eta parte hartu ez duten haurren alderaketa egin du ondoren ikertzaileak, eta egiaztatu du Berni lagungarria dela aurreirakurketa-zailtasunak dituzten haurrentzat. Izan ere, kontzientzia fonologikoa eta hitzezko adimena nabarmen hobetzea lortu dute joko didaktikoaz baliatu diren haurrek.\n“Emaitzak baikorrak dira, hain zuzen ere, bi aldagai horiek baitira dislexiaren garapenarekin erlazio zuzenena duten bi aldagaiak” azpimarratu du Romerok. Emaitzak baikorrak dira, halaber, hartze- eta adierazpen-hizkuntza eta idatzitakoaren kontzientziaren kasuan. “Ezagutza alfabetikoaren gaineko eragina, berriz, ez da argi geratzen. Izan ere, aldagai hori ikasgelan ere lantzen dute haurrek, eta Berni jokoan parte hartu duten zein parte hartu ez duten haurrek hobetu dutenez, ezin dut ziurtatu Berniren ondorio bat den edo ez” azaldu du ikertzaileak.\nErreminta berri honekin, etorkizunean haurrek irakurtzen ikasteko dituzten zailtasunak minimizatzea espero du ikertzaileak. Halaber, Haur Hezkuntzan zailtasun horri aurre egiteko behar dituzten estrategiak bultzatzeko aukera eskaintzen du. Hala, arazoen edo zailtasunen diagnostiko goiztiarra egin ahal izango da, baita horrek guztiak sor ditzakeen zenbait arazo kurrikular, emozional, sozial eta abar ekidin ere.\nAinara Romero ikertzaileak azaltzen ditu Berni softwarearen ezaugarriak bideoan.\nUPV/EHUko komunikazio bulegoa: Irakurtzeko zailtasunak prebenitzeko jolasa.\nArgitalpen-data: 2016/01/04 · Atala: Dibulgazioa, EHUko ikerketa\nDisfuntzio neurologikoa oinarrian duen gaitza, dislexia\nIrakurtzen ikasteko zailtasunak dituzte haur dislexioek, izan ere, dislexia duten haurrei asko kostatzen zaie hitz idatziei antzematea. Dislexiak ez du […]\nZientzia trago artean\nAmaia Portugal Egunotan Pint of Science ekimena dago martxan Donostia eta Iruñeko zenbait tabernatan. Astelehenean, esaterako, irakurketa prozesuaz eta garunaren […]\nEuskadi Irratiko Faktoria programan Ainara Romero ikertzaileak Berni aplikazioa zertan datzan azaldu zuen eta horrez gain, irakurketa zailtasunek haurren autoestimuan eragiten dutela aipatu zuen.


Eragin antitrombotikoa duten frutak eta barazkiak | Consumer\nEragin antitrombotikoa duten frutak eta barazkiak\nZenbait landareren alderdirik ezezagunenetako bat koaguluak sortzea saihesteko gaitasuna da.\nGauza jakina da frutek eta barazkiek antioxidatzaileak dituztela eta kopuru egokian kontsumitzea arrisku kardiobaskularra gutxitzearekin lotzen dela. Hala ere, ez da oso ezaguna haien eragin antitrombotikoa (plaketen antiagregatzailea, antikoagulatzailea eta fibrinolitikoa). Mahats beltza, anana, kiwia, baratxuriak eta tipulak dira, besteak beste, ezaugarri horietako batzuk dituzten landare-elikagaiak.\nGaixotasun kardiobaskularren arrisku-faktoreetan elikadurak duen eraginari buruzko ikerketa ekarpen handia da osasun publikoko prebentzio-ildoak diseinatzeko eta gaixotasun horien tratamendu medikoari laguntzeko dietoterapian. Espainian, sistema kardiobaskularreko patologiek urtean ia 300.000 heriotza eragiten dituzte, eta heriotza eta ospitalizazioaren lehen arrazoia dira.\nGehiago barazki kardiobabesleei buruz\nEspainiako Kardiologia Elkarteak eta Espainiako Bihotzaren Fundazioak herritarrei gogorarazten dienez, “elikadura egokia da gaixotasun kardiobaskularrak prebenitu eta horiei aurre egiteko arrakastaren gakoa”. Elikadura orekatua ez bada, adin ertainetik aurrera arazo kardiobaskularrak agertzeko arriskua areagotu egiten da, eta ondorio larriagoak izaten dituzte. Era berean, istripu kardiobaskularra izan duten pertsonen kasuan, dieta egokia funtsezkoa da pronostikoa hobetzeko eta konplikazioak saihesteko.\nGaur egun, jaki kaltegarriak eta bihotzarentzat onuragarriak diren elikagaiak ezagutzen dira, eta, frutak eta barazkiek duten zeregin ongilea ezaguna den arren, oraindik bide luzea dago egiteko, ikerketari dagokionez, bihotz-babeseko elikagai gisa duten ahalmen guztia aurkitzeko.\nLandare horien eragin antitrombotikoa da gutxien aztertu denetako bat. Txileko Talca Unibertsitateko Biokimika Kliniko eta Immunohematologia Sailaren Gaixotasun Kardiobaskularreko Arrisku Faktoreei buruzko Ikerketa Programak zenbait fruta eta barazkiren eragin antitrombotikoa eta gaixotasun kardiobaskularretan izan dezaketen babes-efektua aztertu ditu.\nFrutei dagokienez, anana eta kiwia dira aztertutako frutarik osoenak, biek eragin antitrombotiko bat baino gehiago baitute. Barazkien artean, baratxuriak eta tipulak bi eragin antiagregatzaile plaketarioa, antikoagulatzailea eta efektu fibrinolitikoa dituzte, hiru giltzarri garuneko hodietako istripuak, kardiopatia koronarioa, tronbosia eta enboliak prebenitzeko, besteak beste, bihotzari eta odol-hodiei eragiten dieten patologiak.\nFrutak, barazkiak eta tronbosia\nBarazkien artean, baratxuriak eta tipulak eragin antiagregatzaile plaketarioa, antikoagulatzailea eta efektu fibrinolitikoa dute.\nTronbosia prozesu patologiko bat da, odol-hodi baten barruan koagulu bat eratzen duena. Plaketak odolean dauden eta koagulazioan funtsezko zeregina betetzen duten zelulak dira, eta koagulua eraikiz gehitzen dira. Koagulu horrek buxadura bat sortzen du, odola edalontzi barrura erabat edo hein batean pasatzea oztopatzen duena. Egoera hori oso larria da; izan ere, tronboaz haraindiko lurraldeak odol-irrigazioa izateari uzten dio, eta hasieran iskemia gertatzen da (zelula-sufrimendua ehunetan oxigenorik ez egoteagatik), eta, ondoren, ehunen heriotza. Adibidez, miokardioko infartu bat gerta daiteke arteria nagusi batean tronbo bat izateagatik bihotzera odola iristea eragozten denean.\nAzken hamarkadan, zenbait ikerketa-zentro akreditatuk ikerketa batzuk egin dituzte elikagai batzuen eragin antitronbotikoari buruz. Ikerketa horien bidez, batetik, prebentziorako elikadura-politikak garatzen dira, eta, bestetik, “Egunean bost” fruta eta barazkiak sustatzeko nazioarteko kanpaina eta tratamendu farmakologikoak eta dietoterapeutikoak garatzen dira.\nEbidentzia zientifikoa lortzeko denbora eta ahalegina falta den arren, lehenengo urratsean frogatu da, bai laborategian bai pertsonekin egindako azterketetan, mahats beltzak, ananak, marrubiak eta kiwiak, baratxuriarekin, tipularekin, tomatearekin, sojarekin eta meloiarekin batera, plaketen agregazioa, tronboen eraketa eta, gainera, koagulu bat suntsi dezaketen substantziak dituztela.\nAdibidez, egileek ikusi dute laborategian kiwi-estraktu 5mg-k %11ko inhibizioa eragiten duela plaketen agregazioan, koagulua eratzeko; eta 20 mg-ko kiwi-estraktu batekin %96raino iristen da inhibizioa. Fruta horren kontsumoak plaketen jarduera modulatzen duen ere ebaluatu da. 20 eta 51 urte bitarteko pertsonek egin zuten proba, eta egunean bi kiwi kontsumitu zituzten 28 egunez, eta plaketen agregazioa nabarmen jaitsi zela ikusi zen.\nGertaera hori ikerketa gehiagorako atea irekitzen duen aurrekaria besterik ez da, non kiwiaren kontsumoa adieraz baitaiteke gertaera tronbotikoen garapena prebenitzeko, Osloko Unibertsitateko Nutrizio Saileko ikertzaileek diotenez. Sufrea duen entzima proteolitikoa da bromelina, eta zurtoinetik eta anana-frutatik (Ananas comosus) ateratzen da. Laborategian ere ikusi da bromelinak plaketen agregazioa inhibitu eta jarduera fibrinolitikoa areagotu dezakeela, hau da, eratu ondoren odolaren koagulua suntsitu.\nBaratxuria eta tipula propietate sendagarriak dituzten elikagai gisa erabili izan dira historikoki, era askotako gaixotasunak tratatzeko, besteak beste, bihotzekoak. Allium familiako kideen (tipulak, porruak, baratxuriak eta tipulinak) eragin antiagregatzaile plaketarioa eta hipotentsorea direla eta azaldu da hurrengo urteetako jakintza hori. Baratxuri gordina, baratxuri-hautsa, baratxuri-olioa edo baratxuri lehortuaren estraktua luzaroan kontsumitzeak eragotzi egiten du plaketen agregazioa giza plaketetan, azken azterketetan ageri den bezala, hala nola “Pharmacology” aldizkarian gaiari buruz argitaratu berriak direnak.\nGure herrialdean, Endokrinologia eta Nutrizio Klinikoaren Ataleko ikertzaileek, Valladolideko Río Hortega Unibertsitate Ospitaleko Ikerketarako Laguntza Unitateak, baratxuria kontsumitzeari eta arrisku kardiobaskularra murrizteari buruzko ebidentziak berrikusi dituzte. Ikerketaren egileek ondorioztatu dutenez, frogatuta dago elikagai hori jateak eragin handia duela odolbilduak suntsitzean, eta hori lotuta dago tronbogenesiaren agerpena murriztearekin.\nHala ere, beharrezkoa da bihotz-hodietako gertaerak gutxitzen direla frogatzea eta ondorio onuragarriak lortzeko zenbat baratxuri hartu behar den deskribatzea. Horretarako, azterketa osagarri gehiago egin behar dira.\nMilaka pertsonaren elikaduraren eta gaixotasun kardiobaskularren arteko erlazioari buruzko eskala handiko ikerketa da argia emateko eta eguneroko elikagaien eraginkortasuna egiaztatzeko beste urrats garrantzitsu bat. Espainian, Elikagaien Segurtasunaren eta Nutrizioaren Espainiako Agentziak (AESAN), Kataluniako Generalitateko Osasun Kontseilaritzarekin eta Sanofi-Aventis laborategiekin lankidetzan, ENRICA azterketa epidemiologikoa (Nutrizioaren eta Arrisku Kardiobaskularraren Azterketa) hasi du. Azterlan horretan, mota horretako lehena da Espainian, eta 2008an eta 2009an 13.000 pertsona inguru arrisku kardiobaskularreko faktoreak aztertuko ditu.\nbarazkiak frutas-eu kardiobaskular kiwi-eu tronbosi-efektu


Mendia etxe barrura sartu da, Eskoriatzan - Eskoriatza - Goiena.eus\nMendia etxe barrura sartu da, Eskoriatzan\nUbane Madera 2010-01-31 11:05\nEskoriatzako Aranburuzabala kalean lurjausi handia gertatu da gaur (domeka) 08:00ak inguruan: mendia behera etorri eta 26. zenbakiko etxearen lehen solairuan sartu da, "ia bigarren solairuraino", azaldu du Herrizaingo Sailak. Zorionez, ez da zauriturik gertatu, baina, 24 solairutako bizilagunak atararazi egin behar izan dituzte. Bestalde, Aramaion, Cuatrovientos baserrira doan bidean mendi zatia behera etorri da. Orain, Arrasate eta Aramaio arteko bidea itxita dago.\nEskoriatzan, atzeko aldetik sartu da mendi zatia Aranburuzabala kaleko etxe barrura, "logelako leihoa puskatuta", xehetasunen arabera.\nZorionez, ez da zauriturik izan, baina hori bai, hiru ataritako bizilagunak etxetik atera dituzte: "24 etxebizitzetako bizilagunak aterarazi egin ditugu, badaezpada, eta horietako batzuk, seguru aski, gaur ezin izango dira bueltatu", jakinarazi dute Herrizaingo Sailetik.\nEdozelan ere, goizegi da aurreikuspen seguruak egiteko, oraintxe bertan adituak daude Aranburuzabala kalean, egoera aztertzen: "Aparejadoreak, udal teknikariak… daude han, egoera baloratu behar dute-eta, lehenengo". Suhiltzaileak, Ertzaintza eta beste ere hantxe daude une honetan (10:00).\nEskoriatzakoa ez da, baina, inguruan gertatu den lurjausi bakarra izan. Atzo (zapatua) iluntzean, Cuatrovientos baserrirako bide zatia behera etorri zen, "Untzillako bidea baino apurtxo bat aurrerago", lekukoek esandakoaren arabera. "Gu 17:00ak inguruan pasatu ginen handik, eta ondo zegoen. 18:00etatik 18:30ak inguruan gertatu zen", gaineratu dute.\nOrain, Arrasatetik Aramaiorako bidea itxita dago, eta badirudi egoera horrek luze joko duela, gainera. Herrizaingo Sa¡letik esandakoaren arabera, lurjausi ugari gertatu dira bart eta gaur EAEko hainbat puntutan, eta horietako batzuek Aramaiokoak baino lehentasun handiagoa dutela-eta, horiek garbitu beharko dituzte lehenengo. Beraz, Aramaiotik Arrasate ingurua jaisteko, auzoetako errepideak erabili behar dira, edo Aretxabaletara jaitsi.


Zubipuntako ostatua : artzainen geldigunea - Mintzoak - Ipar Euskal Herriko ahozko memoriaren ataria\nOrbaizetako eta Garaziko artzainak pasatzen ziren Zubipuntatik primaderan bortura igaitean edo neguan handik jeustean. Goitikoan, Orbaiztarrek ardiak hor deitzi eta, Zubipuntakoei uzten zieten gasna, janariaren eta loaren truk.\nLekukoa(k): Michel Tihista\nBaionako eta Ipar Euskal Herriko artxibotegiko kodea: 13AV99\nGaia(k): Ostatuak eta tabernak, Artzaina, Abere hazkuntza\nMichel Tihista 1949an sortua da Donibane Garazin, emaginaren etxean. Ezterenzubiko Beherobi auzoan den Zubipunta ostatuko semea da. Familia hortan, ostalerrak dira belaunaldiz belaunaldi (Michelen belaunaldia bosgarrena da). Michel, seme bakarra da eta 1973an ezkondua da. Bere seme bakarrak ostatuaren segida hartua du gaurregun (honek bi haur baditu). Zubipuntako ostatua famatua da mugaz bi aldetako ainitz artzain eta kontrabandista pasatzen edo/eta egoiten baitziren hor. Gaur ihiztarien, arrantzaleen eta turisten ganik ere ezagutua da. Michelek 59 urte ditu gaurregun eta beti segitzen du sukaldaritzan ostatuan.


Datu Babesaren ingururuko Erreglamendu Orokorra jarraituz, jakinarazten dizugu eman dizkiguzun datu pertsonalak, ANDAMABI SL erantzule dena, produktu eta zerbitzuen inguruko informazioa helarazteko erabiliko direla, empresa erantzulearen nahiz talde bereko enpresa lankideengandik, datu horien ezabatzea eskatu arte. Erreglamenduan jasotzen diren eskubideak erabili ditzakezu postontziko helbidera jakinarazpena bidalita responsablelopd@bistroguggenheimbilbao.com\nHonako web orri hauek www.bistroguggenheimbilbao.com ANDAMABI SLaren zerbitzuen eta produktuen berri ematea dute helburu nagusitzat.\nErabiltzaileak bere datuak eskatzen zaizkion moduan eman nahi dituen erabakitzeko (esanbidez, askatasunez eta bere borondatez) informazio egokia izan dezala da ANDAMABI SLaren nahia. Alde horretatik, erabiltzaileari jakinaraziko zaio jasotako datuen trataeraren erantzulea izango dela ANDAMABI SL (egoitza: Av. Abandoibarra 2, Bilbo – helbide elektronikoa: responsablelopd@bistroguggenheimbilbao.com) eta enpresa lankideak.\nInteresatuak edo bere ordezkariak, bai eta gurasoek zein tutoreek, edonoiz egikaritu ahal izango dute datuetan sartzeko, horiek zuzentzeko, ezabatzeko, aurkaritzarako, trataera mugatzeko edo datuen mugikortasunerako eskubidea. Horretarako, idazki bat zuzendu beharko zaio ANDAMABI SLari, aurrez adierazitako helbideetara, erabiltzailearen nortasuna adierazita; webgunearen bidez, postontziko helbidera jakinarazpena bidalita responsablelopd@bistroguggenheimbilbao.com. Beti ere, bere nortasuna bermatzen duen dokumentu bat erantsiz eta erabili nahi duen eskubidea adieraziz.


Ataun (Aia), maiatzak 27\n1. Enekoitz Azparren (Caja Rural-Ikolan)\n2. Jaime Romero (Bazpi)\n3. Beñat Carbayeda (Bazpi)\n20. Iker Atxaga (Andoaingo)\n34. Peru Alkain (Andoaingo)\n59. Mikel Goikoetxea (Andoaingo)\n61. Unai Galarza (Andoaingo)\nLazkao, maiatzak 26\n2. Asier Pozo (Bazpi)\n3. Aimar\tErostarbe\t(Ulma)\n25. Iker Atxaga (Andoaingo)\n33. Unai Galarza (Andoaingo)\n50. Peru Alkain (Andoaingo)\n56. Mikel Goikoetxea (Andoaingo)\n57. Jokin Jauregi (Andoaingo)\nAbadiño, kadeteak, maiatzak 13\nJon Goikoetxearen argazkiak\nZarautz, Gipuzkoako txapelketa, maiatzak 12\nZarautzen ospatu zen errepideko Gipuzkoako txapelketa alebin eta infantil mailentzako. Alebin mailako nesken txapelketan, Izaro Etxarri gure txirrindularia izan zen txapelduna eta Alebin mailako mutilen lasterketan, Oihan Amilibia hirugarren postuan sailkatu zen.\nInfantil mailako txapelketan ia guztiak sailkatu ziren finalerako baina ez zuten lehen posturik lortu.\nIzaro Zuriarrainek parte hartu zuen neska infantilen lasterketan baina honek ere ez zuen lehen hirutetan sartzerik lortu.\nIrun, Gipuzkoako txapelketa ekipokako erlojuaren kontra, maiatzak 5\nAndoaingo alebinak podiumean egon ziren.\nHemen Jon Goikoetxearen argazkiak\nZarautz, maiatzak 5\n2. Julen Arantzabal (GAURSA RENAULT-ELORRIO-AB)\n3. Asier Castilla (LUYANDO-GANZEDO - 3 LEZAM)\n36. Jon Goikoetxea (Andoaingo)\n38. Jokin Jauregi (Andoaingo)\n70. Peru Alkain (Andoaingo)\nMaiatzaren lehen egunean Andoainen ospatu zen urtero bezala Santakrutz lasterketa, oraingo honeta 41. edizioa izan da.\nSeguran bezala, Gipuzkoako neska alebin eta infantilak beraien lasterketa egiteko aukera izan zuten, eta ez mutilekin nahastuta. Hemen dituzue argazkiak.


Batua eta euskalkiak, Txiletik Argentinarako bidean - blogoetak\nBidaiako pasadizo guztiak kontatzeko astirik ez huen izan, jakina, batetik bestera henbilen bitartean. Itzuli eta gero, baina, hemen bizi izandakoek ekartzen dizkiate gogora, tarteka, haietako batzuk. Batuaren eta euskalkiaren artekoak denen ahotan dabiltzan honetan, Txileko Puerto Varas-etik Barilocherako bidean izandako enkontru batekin oroitu haiz, eta hona ekartzea pentsatu duk.\nGizon haren izena ahaztua duk dagoeneko, baina ez haren itxura eta hitz egiteko moduak –eta jarioa–. Autobusean beti bezala sartu hintzen, zertxobait irakurri eta lasai egoteko esperantzan. Bestalde, Andeak gurutzatzera hindoan, eta batetik eta bestetik entzuna huen paraje ederra zela muga horren ingurukoa; leihatilan barrena ikusmiran joateko parada izatea ere espero huen, beraz, egun hartan, Puerto Varaseko autobus geltokian hengoela. Horretan geratu zituan denak, ordea: esperantza hutsean.\nHire adinekoa tipoa, burusoila; eraikuntzan jarduten zian eta negozioak zitian han eta hemen (Txilen, Argentinan… eta Espainian). Urte asko zituan Bariloche baino 100 km lehenago dagoen Villa La Angosturara etorri ohi zela, eta etxe bat ere bazian bertan, berak eraikia. Egun horretan, Txileko lagun batzuenetik zetorrean autobusean, Villa La Angosturako bere etxera, egun batzuk bertan eman eta ea konpontzen zituen oinordetzan jasotako zerbaitekin zituen saltsak. Saltsazalea zuan, inondik ere, agerikoa zian hori. Eta progre azaldu nahi zian, exkertiar, hire aurrean behintzat.\nAldamenekoa ez, baizik pareko eserlekua hartu zian. Bidaia lauzpabost ordukoa izango zuan… bada lauzpabost ordu aritu zuan hizketan, isildu gabe! Burgos aldekoa, espainola. Oso espainola. Hire itxurako euskaldun batekin hizketan ari direlarik mantendu beharreko posea eta jarrera kontrolatzen dakiten horietakoa. Baina pose-jarrerei luzaroan eustea ez duk erraza izaten, atzenerako beti azaleratzen duk benetako muina zirrikituren batetik.\nBere bizitza kontatu zian, bere saltsak usaintzera eman zizkian, bere ahalak erakutsi zizkian batere lotsarik gabe –lotsatuta heu, autobuseko beste bidaiariak dena entzun eta ulertzen ari ote ziren beldur–. Elkarrizketa bakarrizketatzat –edo alderantziz?– duten horietakoa zuan, eta ez zian solasean enplegatzeko lan handirik eman hiri: haren yo, yo eta yo ugariei ya, ya eta ya etsi batzuekin erantzunda aski izan huen, denbora gehienean. Baina, noski, batzuetan gehiegizkoa duk isilik geratzea.\nHaren muina azaleratuz joan zuan ezinbestean, bada, konfiantza hartu ahala. Halako batean, Euskal Herriaz eta politikaz ari zinetela, hizkuntzaren gaia atera zian, eta euskara batuari buruzko topikoak zerrendatzen hasi zuan. Han bota zitian, bata bestearen atzetik, artifizial, plastikozko, asmatu, hatxedun, inposatu, ezdeus eta abar bezalako bitxiak. Horren aurrean sutan, ezin izan hintzen isilik geratu, eta, hala uste duk behintzat, gauzak dagokien tokian utzi hituen. Alferrik, seguru asko; baina une hartan, bederen, lortu huen tipoa isilik uztea.\nAutobusa Villa La Angosturara sartzen ari zela izan zuan errematea, esan zianean leihotik begiratzeko, Argentinan Txilen baino “haragi” hobea zebilela eginez. Neska batzuk ari zituan espaloitik pasatzen… Aldi hartan isilik geratu hintzen, ez hintzen ausartu ezer esatera. Baina, herenegun Miren Amurizak Berria-ko bere zutabean ederki zioen legez, alaba aipatzea merezi zian tipoak une hartan.\nBeste askok nik baino lehenago –eta hobeto– esan duten bezala, artifizialtasun horren errua, izatekotan, hizkuntzarena ez, baizik hiztunona izango da; ez baita egia, gainera, kasu guztietan, plastikozkotasun delako hori: testu eder askoak badira euskara batuaz (harri-burdinazkoak, larruzkoak, oihal finekoak… ezen ez plastikozkoak); eta batua erabiliz dotore asko mintzatzen diren hiztunak ere bai. Hiztun trakets ugari baden bezalaxe, batua zein euskalkia erabili. Gatz-piperrak erosteko, beraz, bakoitzak jakingo du nora jo: euskalkien denda zabalik da, eta bada bertan batua ontzeko zer ugari.\nEstandarra duten hizkuntza guztietako hiztunek dakite estandarra zertarako eta noiz erabili behar den, eta dialektoak zertarako eta noiz erabili behar diren. Eta ez dute horretan huts egiten: badakite noiz, nola eta zertarako erabili, eta noiz, nola eta zertarako ez. Noiz demontre ikasiko ote dugu hemen?\nHerri honetan, edo ez dugu oraindik ikasi edo badirudi azkenaldian ahazten ari zaigula, eta hor gabiltza noraez gaiztoan, berrogeita hamar urtean egindako bidean alderrai. Gurea bezalako hizkuntza batek estandarizazioaren aldetik egin duena –egin duguna, hiztunok–, duela berrogeita hamar urte zegoen egoeran egonda, sinestezin zaio munduan askori, eta miretsita egon ohi dira. Bati baino gehiagori irakurri diodan bezala, euskara batua da, gurean, XX. mendean izan den kultura fenomenorik harrigarriena; eta, segur aski, lorpenik handiena ere bai. Ez dakit inork zalantzan jarriko duen egun, batuari esker dagoela euskara dagoen egoeran, corpusari dagokionez; eta estatusari dagokionez ere, ez dut uste hainbeste jendek ikasiko zuenik hizkuntza, batua bezalako tresna bat eskura izan ez bagenu.\nBaina tira, kapaz gara, eta deskuidatzen bagara lortuko dugu. Deskuidatzen bagara harrika botako dugu dena, egindako bidea desegingo dugu –ustez hobe bati ekitearren edo–. Etsaiak txulo batetik begira izango ditugu, beste hainbat arlotan bezala, eta barrez, indarrak nola barreiatzen ditugun ikusita. Dorian Grayren erretratue… eta fotoa, eta argazkixa, eta potreta fabrikatzen emango ditugu gure onenak, beste batzuek gure hizkuntza hilaren erretratuarentzako urrezko markoa prestatzen diharduten bitartean.\n07 Patagonia, 08 Bidaia amaitu eta gero, Argentina, bidaia, Dorian Grayren erretratue, euskara, hizkuntza, Patagonia\nHitzak sobera: Ushuaia I


Diglosia [Sareko Euskal Gramatika]\nUriel Weinrichentzat elebitasuna fenomeno indibiduala zen bereziki. Jarraian Charles Ferguson elebitasun sozialari buruz interesatu zen, diglosia kontzeptua teorizatuz (Ferguson, 1959). Esan behar da Fergusonek baino lehen Jean Psichari (1854-1929) frantses helenistak diglosia (diglossie) terminoa, grekoz di- “bi aldiz” + glóssa “hizkuntza”, erabili zuela bi greko mota hauek sailkatzeko: alde batetik, katharevoussa, garbizaleek sustengatzen zuten hizkuntza jaso idatzia, eta bestetik, demotikoa, eboluzioaren ondorengo gaur egungo forma arrunta (Boyer : 48).\nDiglosia kontzeptuaren kritika\nElebitasuna vs Diglosia\nCharles A. Fergusonen diglosia kontzeptuak arrakasta handia lortu du. Frantses diglossie hitza hartuz ingeles diglossia sortu zuen. Kontzeptua eraikitzeko lau kasu aztertu zituen, bakoitzean hizkuntza beraren bi barietate sailkatuz: Suitza alemanean, aleman estandarra eta tokiko aleman suitzarra; Egipton arabiera klasikoa eta dialektala; Haitin, frantsesa eta kreolera haitiarra; eta Grezian greko garbitua eta demotikoa.\nFerguson Diglosiaz mintzatzen zen hizkuntza beraren bi barietateen kasuan, eta horien arteko erabileren sailkatze funtzionala bereizi. Bata “goi-barietatea” (high variety) elizan, literaturan, mintzaldietan, unibertsitatean… erabilia dena, eta bestea “behe-barietatea” (low variety) eguneroko solasaldietan, literatura herrikoian… erabilia da. Goi-barietateak behe-barietateak ez duen prestigio soziala du, mirespen handiko literatura sortzen du, estandarizatua da (gramatikak, hiztegiak), eskolan irakatsia da etab. Behe-barietateak, aldiz, ez dauzka horiek oro; prestigiorik gabekoa da. Helduek haurrekin erabiltzen dute eta haurrek beraien artean. Behe-barietatea familiako transmisioaz ikasten dena. Fergusonen hitzetan goi-barietatea “gainjarria” (superposed) dago, ikasia delako normalki eta era formalagoan.\nDiglosia hori barne-diglosia edo endodiglosia deitu izan da, hizkuntza bereko bi barietateren artean gertatzen delako.\nHalere, Fergusonen modelo horren ezaugarrietatik bat gaitzetsi izan zen bereziki: diglosia ez zela egoera egonkorra, ez denboran, ez funtzioen banaketan, hark esaten zuen bezala.\nGeroago, hizkuntza-gatazka nozioa aztertuko dugu. Soziolinguista batzuek hizkuntza beraren barietateen edo ukipenean diren bi hizkuntzen egoera desorekatua dela azpimarratu dute.\nFergusonen diglosia egoeran, barietateen esparruak konpartimentatuak eta egonkorrak dira, bi barietateen funtzioak ongi banatuak. Aitzitik, hizkuntzen edo hizkuntza-barietateen bizikidetza dinamikoa da. ‘Barbaro'en hizkuntza gaitzetsia, adibidez, botere betearazlea indarrez hartu ondoan, prestigioduna bilaka zitekeen, ‘goi-barietate’ berria izatera heldu arte.\nUrte batzuk berantago Joshua Fishmanek Fergusonen kontzeptua bereganatu zuen diglosia nozioaren eremua hedatuz . Alde batetik, elebitasuna, portaera indibiduala psikolinguistikari lotua dena, eta bestetik, diglosia, gizarte-fenomenoa dena, bereizi ditu. Diglosia bi hizkuntza edo hizkuntza-barietate baino gehiagorekin gerta daitekeela adierazi zuen.\nFishmanen ustez, diglosiarik gabe, esan nahi baita hizkuntza-funtzioen banaketarik gabe, orekatutako elebitasun sozial egonkorra ezinezkoa da (stable balanced bilinguism). Izan ere, norbanako elebidun orekatuak sortzen dituen gizarteak bi hizkuntzetatik bat bazter utziko du, funtzio-multzo batentzat eta berarentzat bi hizkuntza behar ez dituelako. Mackeyk ere esaten zuen komunitate elebidun independenteak ez duela elebiduna izateko arrazoirik (Mackey, 1976: 372).\nFishmanek honako sailkapena proposatu du elebitasun eta diglosia nozioen arteko erlazioak argitzeko (Fishman, 1972: 91-106):\nElebitasuna eta diglosia: Hizkuntza-egoera honetan hizkuntza-komunitateko lagunak, kasik denak, elebidun izan behar dira. Fishmanek Fergusonen adibidea errepikatzen du, aleman estandarra eta tokiko alemana Suitza alemanean. Herri kasuak bakan direla azpimarratzen du, adibidetzat Paraguai jarriz, gaztelania eta guaranirekin.\nElebitasuna diglosiarik gabe: Estatu-Batuetako inmigranteen kasua da, ingelesa ikasten dutelarik beren jatorrizko hizkuntza gordez belaunaldi batez edo gehiagoz. Inmigrazio elebitasunak egoera espektro biziki desberdina erakusten du, norbanakoarengandik talde inmigratzaile osora heda daitekeelako. Elebitasuna diglosiarik gabe egoera aski iragankorra da Fishmanen ustez (1972: 105), funtzio nagusiak betetzen dituen hizkuntzak bestea ordezka dezakeelako, immigrazioaren kasuan harrera-herriko hizkuntzak, hain zuzen.\nDiglosia elebitasunik gabe: Garatu gabeko herrietan aurki daiteke egoera hori, non baserriko biztanleria elebakarra den eta kolonizazio-hizkuntza ofiziala.\nElebitasunik eta diglosiarik eza: Kasu hori aski teorikoa da; komunitate txiki eta isolatuena litzateke. Amazonian, adibidez, ezagun da holakorik badela oraino.\nOrotara sailkapen hori aski artifizial eta determinista da, baina halere egoeren dibertsitatea hobeki ulertzen laguntzen du.\nEra orokorragoan, Fergusonenarekin gertatu zen bezala, Fishmanen diglosia nozioa ere kritikatua izan da. kreolerekin lan egiten zuten ikertzaileek eta soziolinguista katalanek bereziki agertu dute desadostasuna. Diglosia egoerek sortzen zituzten gatazkak txikiesten zituela estimatzen zuten.\nBestalde, diglosia dinamikoa da eta behe-barietate batzuen patua goi-barietate bilakatzea da. Hori argi da hizkuntza erromantzeekin latinaren parean (gaztelania, frantsesa, italiera…); latina behe-barietate bilakatu ez bada ere, betetzen zituen funtzio askotatik baztertua izan da.\nBeste batzuek azpimarratu dute diglosiaren definizio horiek mekanistak, deterministak zirela, batzuetan solaskideen askatasun banda handiagoa zela hizkuntza hautatzeko unean.\nOro har, halere, elebitasunaren eta diglosiaren arteko bereizketa baliagarria da soziolinguistikan: elebitasun terminoa erabiliko dugu norbanakoaren, hiztunaren kasuan, diglosia terminoa gizartearen, hizkuntza-komunitatearen, gizarte-klasearen kasuan.\nElebitasuna banako nolakotasuna da; bi hizkuntza jakitea eta txandaka erabiltzea da. Elebitasun mota asko badaude: hizkuntza jabetzearen araberakoak (lehen hizkuntza, bigarren hizkuntza), hizkuntza jabetze ereduaren araberakoak (familian, eskolan, autoikaskuntzaren, zuzeneko esperientziaren bidez), hizkuntza-gaitasunen araberakoak, etab.\nDiglosia edo elebitasun soziala gizarte-egoera da. Hizkuntza-komunitate batean bi hizkuntza edo bi hizkuntza-barietate desberdinen erabiltzea da. Hizkuntza edo barietate horiek esparru eta funtzio desberdinetarako erabiltzen dira; bata funtzio formaletarako (administrazioa, hezkuntza, ikus-entzunezko hedabideak…) eta bestea informal eta pribatuetarako (familia, lagunartea).\nMaizenik egoera diglosikoa desorekatua da funtzio horien banaketa bidezkoa ez delako. Gainera egoera diglosikoa dinamikoa da, hizkuntza batek, menderatzailea hain zuzen, bestearen funtzio eta erabilera-eremu berri batzuk bereganatzen dituelako denboran zehar.\n“Txepetx”ek, diglosia kontzeptua onartuz, hiru diglosia maila proposatu ditu :\n1. mailakoa, “erdi-diglosia”, Fergusonen arabiera klasikoa eta herri-arabiera adibidearekin.\n2. mailakoa, “diglosia partziala edo funtzionala”, Belgikan edo Danimarka eta Alemania artean gertatzen dena, non hizkuntza batek funtzio guztiak ez baditu ere, mugako beste aldean denak dituen.\n3. mailakoa, “diglosia totala edo lurraldekoa” da, Euskal Herrikoa, adibidez, non euskarak funtzio guztiak ez dituen baina erdarak bai, euskararen lurraldean eta kanpoan ere bai (Un futuro para nuestro pasado: 346-347). Azken hau diglosia glotofagikoa (diglosia glotofágica) deitu du, bere prozesuaren bukaera herri-hizkuntzaren desagerpena delako. Hizkuntza menderatzaileak egindako presioaren eraginez hizkuntza menderatua desagertzeraino iristen da.\nHizkuntza-ukipenaz Euskal Herrian bi hitz - Euskara eta diglosia: euskalkiak, euskara batua eta erdara\nEuskararen kasuan, Fergusonen araberako “diglosia” adibidea daukagula esan daiteke Euskal Herriko lurralde, gune batzuetan. Hori gertatuko litzateke bi euskara desberdinen arteko elkarbizitza gertatuko balitz, bata goi-barietatea eta bestea behe-barietatea. Euskara batua eta euskalki baten kasua izan liteke, euskara batu hori ikasi ez duten euskaldun zahar batzuentzat. Euskara batua da euskararen barietate estandarra, euskalkietako hainbat elementu bateratuz Euskaltzaindiak proposatu eta arautua duena XX. mendean zehar. Euskalkiak, berriz, euskararen dialektoak dira.\nBaina egoera hori aski teorikoa da euskaldun guztiek gaztelania edota frantsesa erdarak menperatzen baitituzte. Euskal Herriko lurralde osoan egoera ez da berdina, eta badakigu lurralde zenbaitetan euskaldun zahar horiek euskara batua ulertzeko arazoak dituztela. Hori gerta daiteke aitona-amona, guraso eta haurren arteko harremanetan, haurrek eskolan euskara batua ikasten dutenean.\nZuberoan, adibide gisa, diglosia Fishmanen adieran daukagu eta ez Fergusonenean, zubereraren eta frantsesaren artekoa, biarnesa, aski galdua delako. Euskara batua sartzen baldin bada ere lexikoa emendatuz bereziki, ezin da esan egiazko goi-barietatea denik. Frantsesa da funtzio hori betetzen duena.\nSoziolinguistek Euskal Herrian erabateko diglosia dagoela esaten dute (gaztelaniaz diglosia total, frantsesez diglossie totale), lurralde osoan egoera diglosikoa gertatzen baita, berdin-berdina ez izanik ere Euskadin, Nafarroan edo Ipar Euskal Herrian.\nIldo berean, noranzko bakarreko elebitasuna dagoela esaten dute (gaztelaniaz bilingüismo unidireccional, unilateral, frantsesez bilinguisme unidirectionnel, unilatéral), euskaldunak erdara ikastera behartuak izan direlako eta erdaldunak euskara ikastera, aldiz, ez. Euskal Herriko gune batzuetan bizitzeko euskara ikastea beharrezkoa zeneko garaia urrun da .\nEuskara, gaztelania eta frantsesa ukipen-hizkuntzak dira. Baina euskara gutxiengoaren hizkuntza bilakatu da denborarekin; gaztelania edo frantsesa, aldiz, kanpotik etorri izanik ere, gehiengoaren hizkuntzak bilakatu dira, funtzio eta esparru formalez gain, funtzio eta esparru informalak bereganatuz euskaldunek euskara galtzen zuten neurrian.\nEuskara Institutua, EHU, "Diglosia", Sareko Euskal Gramatika (SEG), www.ehu.eus/seg


Auzia Euskaraz (epaiBi): Legezkoa da udalek aktak euskaraz bidaltzea\nLegezkoa da udalek aktak euskaraz bidaltzea\n2015/11/04 Auzia Euskaraz!\nCarlos Urkijok, Espainiako Gobernu ordezkariak, auzitara eraman zituen hainbat udalen aurrekontuak aurreko legealdian, besteak beste, Udalbitzarentzat diru partidak jasotzen zirelako aurrekontu horietan. Auzibidean jarritako udal horietako bat Irurakoa izan zen, eta gatazka hori zela medio, Espainiako Gobernu Ordezkaritzak informazioa eta dokumentazioa eskatu zion. Irurako udalerria UEMAko kide izanik, udaletxean euskara hutsean egiten dute lan; horrenbestez, eskatutako informazioa euskaraz bidali zuten ordezkaritzara.\nEuskaraz soilik egonda, ordezkaritzak ez jasotzat eman zituzten dokumentuak, eta horregatik, auzitegietara jo zuen Estatuko Abokatutzak, Carlos Urkijo Espainiako gobernu ordezkariaren izenean. Aurtengo martxoan, Donostiako Administrazioarekiko auzien 3 zenbakiko epaitegiak arrazoia eman zion Irurako Udalari. Horren ondoren, errekurtsoa jarri zion epai horri Urkijok, eta Euskal Autonomia Erkidegoko Justizia Auzitegi Nagusira (JAN) iritsi zen kontua.\nJoan den astean, azken organo horrek Irurako Udalaren aldeko epaia plazaratu du. EAEn euskara ofiziala izanik, administrazio publikoek hura ulertzeko gaitasuna izan behar dutela dio epaiak, eta horren ondorioz, atzera bota du ordezkaritzak jarritako errekurtsoa. Epaia irmoa izanik, ezin zaio errekurtsorik jarri, eta horrez gainera, jurisprudentzia aurrekaria sortzen du. Auziak sortutako gastuak ordezkaritzak ordaindu beharko ditu.\nJANen epaia garrantzitsua da, izan ere, gai horri buruz orain arte emandako epai guztiak ez dira bat etorri. Bilboko Lurralde Auzitegiak ez dio zilegitasunik aitortu aktak euskaraz igortzeari; Donostiakoak, ostera, bai.\nJANaren azken epai horrek eragina izango du, beraz, beste hainbat auzibidetan, kontuan hartu behar baita Urkijok errekurtsoa jarri ziela euskarazko akten aldeko epai guztiei, hots, Irurako Udalaren epaiari ez ezik, Alegiako, Amezketako, Gaintzako, Aramako, Bergarako eta Elgetako udalen aldeko epaiei.\nGaia: Abokatuak, Arlo juridikoko albisteak, Epaileak, Epaitegietako langileak, Fiskalak, Herritarrak, Hizkuntza Normalizazioa, Hizkuntza-eskubideak, Idazkariak, Prokuradoreak


Zerrenda . Deia, Noticias de Bizkaia\nKarmele. Jaio - Viernes, 29 de Diciembre de 2017 - Actualizado a las 06:09h\nEZ al dira pixka bat nekagarri bihurtu urte amaierako zerrendak? 2017ko hamar diskorik onenak, hamar libururik onenak, NBAko hamar jokaldi ikusgarrienak, telebistako hamar unerik aipagarrienak, hamar serie onenak, prentsako hamar argazki bikainenak… Arlo bakoitzeko hamar une eta produkturik onenak azpimarratzeko joerak gora egin du urteekin, agian gu ere gaur egungo hainbesteko eskaintzaz galduta gaudelako eta gida moduko bat behar dugulako liburu bat, pelikula bat, edo telebistako saio bat aukeratzeko orduan.\n2017. urtea amaitzeko hiru egun eskas geratzen diren honetan, bada, nik ere zerrenda bat proposatu nahi dizut. Edo, hobe esanda, lerro hauek irakurtzen ari zaren horrek zeure zerrenda pertsonala egitea proposatu nahi dizut, 2017. urteko zure unerik onenekin. Ariketa honen helburua ez litzateke hainbeste amaitzen dagoen urte honetan egin duzuna gogoratzea, baizik eta 2018. urterako ondo sentiarazten zaituzten gauzak zeintzuk diren argi ikustea eta ondorioz, urte berrian hauei denbora eta gogo gehiago eskaintzea. Beraz, hartu ezazu boligrafoa eta papera eta idatzi zure une onenen zerrenda. Pentsatu zein momentutan sentitu zaren hoberen amaitzen dagoen urte honetan. Erraza dirudi, baina ez pentsa, behin idazten jarrita, ez da hainbeste.\nZeintzuk izan dira zure unerik onenak? Agian zerrenda horretan agertuko dira txikitako lagunekin egin zenuen afari hura eta ondorengo parranda, edo mendi hartara igo zinen eguna, edo pasiozko gau ahaztezin hura, edo gelditu gabe irakurtzen igaro zenuen eguna, edo zure alabaren abesbatzaren kon-tzertuko une hunkigarri hura, edo lagunekin hainbeste gozatu zenuen kon-tzertu hura, edo maratoi erdia bukatzea lortu zenuen eguna, edo bi eguneko bidai hura… Bakoitzak zenbait argi aurkituko ditu ilun asko ere izango zituen urte honetan.\nIrakurri ezazu behin baino gehiagotan zerrenda eta saiatu barneratzen zein-tzuk izan diren zure une on horiek. Orain, 2018an berriz haien bila joatea besterik ez duzu egin behar. Haiei denbora eta gogo gehiago eskaintzea. Azken finean, hor baitaude zure zoriontasunaren giltzetako batzuk.


“Gunea” aurkeztu zuten larunbatean, Gipuzkoako lehen Berdintasun Foru Kontseilua | HIRIAN\n“Gunea” aurkeztu zuten larunbatean, Gipuzkoako lehen Berdintasun Foru Kontseilua\non 2014/03/25 at 16:10\nMugimendu feminista eta emakumeen elkarteetako ordezkariek Gunea, Gipuzkoako lehen Berdintasun Foru Kontseilua, aurkeztu zuten Donostian larunbatean, martxoaren 22an.\nBertan izan ziren Foru Gobernuko diputatuak, zein Batzar Nagusietako eta Gipuzkoako udaletako ordezkariak. Donostiako Bulebarrean egindako ekitaldian, Gipuzkoako Foru Aldundiko bozeramaile Larraitz Ugarte, Berdintasun zuzendari Laura Gomez eta Katia Reinberg eta Hajar Samadi emakume elkarteetako bi ordezkarik parte hartu zuten. Onintza Enbeita eta Uxue Alberdi bertsolariek eta Olatz Salvador abeslariak emanaldia eskaini zuten.\nEkitaldi hasierako diskurtsoan Laura Gomez Berdintasun zuzendariak emakumeen parte-hartze soziopolitikorako eta Aldundiarekin elkarrizketarako gune hau sortzeagatik zoriondu zituen emakumeak. Zuzendariak gogorarazi zuenez, Kontseilu hau “orain arte babes instituzionalik lortu ez zuen Gipuzkoako mugimendu feministaren aldarrikapen historikoa” da.\nGomezek azaldu zuenez, azken urtean Gipuzkoako 41 elkartetako ehun emakumetik gora izan dira Gunearen jaiotzan parte hartu dutenak. Honen sorrera martxoaren 18an onartu zen Diputatuen Kontseiluan. Azaldu denez, foro honen funtzioen artean dago berdintasun politikak bultzatzea, Aldundiko politiketan ikuspegi feministak txertatzen direla bermatzeko foru ordezkariekin elkarrizketa zuzena sortzea; elkarteen arteko sare eta koordinazioa indartzea eta edozein indarkeria matxista mota salatzea. “Gunea martxan jartzea mugarria da berdintasunarentzat Gipuzkoan”, azpimarratu zuen zuzendariak.\nGuneako Komisio Kudeatzailea aurkeztu zen ekitaldian, Gipuzkoako elkarteen ordezkari diren zazpi emakumek osatutako Kontseilu hau bultzatzeko ardura duena. Bertako kideak hauek dira: Maritxu San Pedro (Gaurko Andreak), Juana Aranguren (Plazandreok), Amaia Las Heras (Arrats), Eukene Pardo (Asede), Nati Rufo (Amalatz), Katia Reinberg (Bidez Bide), Hajar Samadi (SAFA). Azken bi hauek hitza hartu zuten parte-hartzaileei egindako esfortzua eskertzeko, berdintasunarekin duten konpromisoa erakutsi eta Gipuzkoako Berdintasun Kontseiluaren garrantzia aldarrikatzeko: “Badakigu ez gaudela hemen gobernatzeko, baina badakigu baita entzunak izateko eskubidea eta gure bizitzak zehaztuko dituzten erabakietan parte hartzeko eskubidea dugula”.\nForu bozeramaile Larraitz Ugartek ekitaldiko azken hitzak egin zituen eta bertan nabarmendu zuen Gunea gizarte “berdintasunezkoago eta demokratikoagorako bidea” dela. “Mugimendu feminista eta tokiko elkarteetako kide diren emakumeen ahots anitzez eraikitako Gipuzkoa bat. Jatorri anitzeko emakumeak, kultura desberdinetakoak, sentsibilitate, ideologia, interes, esperientzia eta ibilbide desberdinetako emakumeak. Baina, finean, desberdintasun guztien gainetik, helburu komuna duten emakumeak: gizon eta emakumeen arteko berdintasuna, azkenik, errealitatea den gizarte bat eraikitzea”, esan zuen.\nWritten by: Redacción hirian.com on 2014/03/25.\n+ GipuzkoaEmakumea [Mujer]Politika [Política]\nGielmar organiza una jornada sobre sexualidad y discapacidad, el sábado 29 en Donostia\nHansel eta Gretel Errenterian izango dira ostiralean


20 Urria | DONOSTIA\nAmara Berri auzoko hainbat elkarte eta gizarte-eragilek urriaren 23an, larunbatean, ospatuko dute lehenengo Amara Berriko Eguna. Topaketa horretan, auzoko erakundeek beren lana ikusarazi nahi diete auzotarrei, haien arteko komunikazioa bultzatzeaz gain.\nMaria Jesus Idoeta Auzoetako zinegotziak adierazi duenez, “Amara Berriko Auzo Mahaiaren bilera batean sortu zen ekimen hau. Bilera horretan, elkarteen lanari balioa emango zion topaketa antolatzeko aukera ikusi zen, eta, gainera, auzoari bizia emateko aukera”.\nAmara Berri auzo jendetsua da, merkataritza askotarikoa eta ugaria du, zerbitzu publikoak eta aisialdirako aukerak ditu, eta, gainera, elkarte-sare zabala du. Hori dela eta, Amara Berriko Eguna beren lana ezagutarazteko eta auzoa jolas- eta jai-giroan mugitzen duten gizarte-eragile horien guztien arteko harremana hobetzeko ekimen bat da. Gunearen identitatea eta nortasuna aldarrikatzeko ekimena ere bada.\nLarunbat goiz osoan zehar, 10:00etatik 14:00etara, Armeria plazan adin guztietarako hainbat jarduera eta ekitaldi antolatu dira.\nTxistularien, euskal dantzen, bertsolarien edo antzerkiaren emanaldiez gain, puzgarriak eta jolasak izango dira txikienentzat. Era berean, karpa bat egongo da, eta bertan bideoak proiektatuko dira ekimenean parte hartzen dutenen jarduerei buruzko informazioarekin. Era berean, auzotarrei auzoko Gune publikoa aktibatzeko eta hobetzeko plana (PAM) aurkezteko aukera aprobetxatuko da.\nEkimeneko talde eragilea hauek osatzen dute: Amara Berri Ikastetxea, Amara Berri Guraso Elkartea, Katalin Erauso Ikastetxea, Karmelo Ikastetxea, Karmelo Guraso Elkartea, Politekniko institutua, Ikasbide Kultur Elkartea, Amara Berri Auzo Elkartea, Ilunki Elkartea, Chernobil Elkartea, AEK euskaltegia, Urrats euskaltegia, Gure Egunsentia Jubilatuen Etxea, Gobernu Zibila plataforma, Arcco, Gipuzkoako Merkataritza Federazioa, Udaleko Hautxoko eta Gaztelekua, Ernest lluch Kultur etxea eta Udaleko Herritarren Partaidetza saila.\nDonostiako Udaleko Herritarren Partaidetzako Departamentuak bultzatutako proiektua da Amara Berriko Eguna sortu duen Auzo Mahaiak, auzoko ongizatea bultzatzeko espazio bat sortzea da helburua, pertsonen bizi-kalitatea bultzatu, mantendu edo berreskuratzeko asmoz, auzoko ongizateari begira eragile ezberdinek bideratzen dituzten jarduerak indartzea.\nAuzoan eta auzorako lan egiten duten eragileen arteko batzar gunea da, denboran irauteko asmoz eratzen dena. Hala ere, mahaiaren izaera auzo bakoitzeko mahaiak berak definittzen badu ere, abiapuntu moduan esan daiteke izaera anitza eta horizontala izango duela. Horrek esan nahi du, alde batetik, edozein eragilek parte har dezakeela, eta bestetik, ez dela hierarkia harremanik izango; zentzu horretan, Udala beste eragile bat gehiago izango da, beharbada, gainerako elkarteekin proiektuak adostu, planifikatu eta aurrera eramango dituena


Zurbanotarren artxibategia - Euskalerriaren Adiskideen Elkartea\nEuskalerriaren Adiskideen Elkartearen esku dago, Zurbanotarrek eman baitzioten XX. mendearen erdialdean. Batik bat, Juan de Zurbano doktoreak sortutako dokumentuak jasotzen ditu. Juan de Zurbano presbitero benefizioduna izan zen Arabako Zurbano eta Forondako parrokia-elizetan, eta Oviedoko katedraleko kalonjea eta, azkenik, Salamancako Colegio de San Bartolomé el Viejoko Eskritura Santuen kolegio-maisua eta Durando katedraduna bere unibertsitatean. Hiri hauetan egindako ibileren berri ematen du: Oviedon (Katedral Elizaren kalonje gisa), Madrilen, Salamancan eta Granadan (anaia Francisco de Zurbano hil zenean).\nHark sortutako maiorazkoa haren oinordeko Ramón de Zurbanok jaso zuen, eta, gero, Ramón de Zurbanoren seme José Maria de Zurbanok. Oinordetza horiek direla-eta, dokumentuen interes-eremua Arabatik Gipuzkoara zabaldu zen; batik bat, Segura, Zegama, Zerain eta Idiazabal aldera, han baserri handiak eta ondareak baitzituzten. Katalogatze-fasean dago, ikerlarien esku jartzeko.